Na misiu do Stredozemného mora odchádzajú prví vojaci

Vojaci budú tvoriť osádku nemeckých lodí pri líbyjských brehoch.

VLKANOVÁ. Prvých desať slovenských vojenských policajtov z topoľčianskeho útvaru odíde tento týždeň do oblasti Stredozemného mora na misiu Európskej únie ENAVFOR MED SOPHIA. Vojaci budú tvoriť osádku nemeckých lodí pri líbyjských brehoch a plniť úlohy týkajúce sa nelegálnej migrácie. Ako počas štvrtkovej rozlúčky s vojakmi v priestoroch Odboru výcviku a kynológie Vojenskej polície vo Vlkanovej pri Banskej Bystrici uviedol pre TASR minister obrany Peter Gajdoš, túto výpomoc deklarovala Slovenská republika ešte vlani, počas nášho predsedníctva v Rade EÚ. "Nie je nám ľahostajná bezpečnosť v Únii a keďže sme jej členom, budeme na operácii participovať," povedal. Podľa jeho ďalších slov hlavnou úlohou operácie je dodržiavanie bezpečnosti v južnej časti Stredozemného mora s dôrazom na nelegálnu migráciu a nelegálne obchodovanie so zbraňami, vrátane výcviku pobrežnej stráže v Líbyi. Podľa riaditeľa Vojenskej polície Michala Migáta odchádzajúci vojaci sú členmi prvej polročnej rotácie, ktorých po šiestich mesiacoch nahradí nových desať vojakov. "Príprava trvala rok a bola veľmi náročná, keďže vojaci idú do prostredia, ktorá našim ľuďom nie je prirodzené," uviedol. Ako pre TASR uviedol veliteľ odchádzajúcej jednotky Ladislav Kováč, misia ENAVFOR MED SOPHIA bola pre vojakov veľkou výzvou. "Sme na ňu pripravení. Všetci sa dokonale poznáme a vieme aj, čo môžeme očakávať," skonštatoval.


Hamšík naznačil, kedy by mohol ukončiť kariéru

Slovenský kapitán Neapola môže prekonať Diega Maradonu.

NEAPOL. Slovenský kapitán talianskeho futbalového klubu SSC Neapol Marek Hamšík sa nechce porovnávať s niekdajšou ikonou klubu Diegom Maradonom, túži však prekonať Argentínčanov interný rekord v počte strelených gólov. Päťdesiatšesťročný majster sveta z roku 1986 strávil v Neapole sedem sezón, počas ktorých zaznamenal 115 gólov. Túto cifru môže prekonať práve Hamšík, ktorý má v tejto chvíli na konte iba o dva presné zásahy menej. "Naozaj dúfam, že dokážem prekonať tento rekord. Maradona je v Neapole ako Boh, bolo by úžasné predstihnúť ho," vyhlásil Hamšík pre nemecký magazín Kicker. Tridsaťročný Banskobystričan zároveň pripomenul, že spomenutú individuálnu métu by najradšej skombinoval so ziskom majstrovského titulu v Serie A. Fanúšikovia Neapola naň čakajú od ročníka 1989/1990. "Samozrejme, nemôžem sa s ním porovnávať, ale bolo by to niečo šialené, keby som v tej istej sezóne prekonal Maradonu a taktiež by sme dokázali vyhrať ´Scudetto´. Víťazstvo v lige je v tejto sezóne náš hlavný cieľ. Serie A bude tentoraz omnoho vyváženejšia," doplnil Hamšík, ktorý do Neapola prestúpil v roku 2007 z Brescie. Možnosť atakovať pozíciu najlepšieho strelca v neapolskej klubovej histórii by však s najväčšou pravdepodobnosťou nikdy nemal, keby sa pred niekoľkými rokmi rozhodol prijať ponuku Juventusu Turín alebo AC Miláno. "V minulosti som odmietol ponuky z týchto klubov, pretože som sa na to necítil pripravený. Som však rád, že som v Neapole, z profesionálnej aj ľudskej stránky. Moju kariéru by som dokonca mohol ukončiť tu, možno po zisku ´Scudetta´. Dúfam, že naň nebudem musieť čakať do štyridsiatky," skonštatovala opora slovenskej reprezentácie.


Bývalý europrezident Van Rompuy odmieta obavy, že po brexite príde aj frexit či nexit

Pesimistických scenárov odchodu Francúzska alebo Holandska z EÚ sa podľa neho netreba báť.

BBRUSEL. Pesimistických scenárov odchodu Francúzska alebo Holandska z EÚ sa netreba báť. V súvislosti s očakávaným spustením procesu vystúpenia Spojeného kráľovstva z EÚ to uviedol bývalý belgický premiér a prvý predseda Európskej rady Herman Van Rompuy. "Frexit alebo nexit? K tomu nedôjde," uviedol dnes bývalý "europrezident" pri príležitosti prezentácie dokumentu z dielne Európskej ľudovej strany o budúcnosti európskeho integračného projektu po tzv. brexite. Upozornil, že súčasná miera pesimizmu vo vzťahu k EÚ je príliš vysoká a aj preto musí EÚ predstaviť viac dobrých výsledkov a "dať ľuďom nádej v boji proti populizmu a nacionalizmu". "Chceme udržať naše spoločnosti a ekonomiky čo najotvorenejšie pri zabezpečení lepšej ochrany občanov pred novými hrozbami pre ich bezpečnosť a blaho," povedal Van Rompuy. Za najväčšie výzvy pre EÚ považuje boj proti tzv. sociálnemu dumpingu, nelegálnej migrácii a klimatickej zmene či zabezpečovanie ochrany hraníc. Pripustil, že niektoré členské štáty chcú tieto problémy riešiť na národnej úrovni, je však naďalej presvedčený, že konkrétne výsledky v týchto oblastiach možno dosiahnuť iba z európskej perspektívy. "Prevzatie európskych kompetencií jednotlivými štátmi nie je skutočná voľba," uviedol Van Rompuy, ktorý predsedal Európskej rade v rokoch 2010-2014. Vyslovil sa za hlbšiu integráciu, ktorá pomôže zachovať niektoré významné úspechy európskeho projektu, ako je spoločná mena a schengenský priestor. "Nemáme na výber. Je to nevyhnutnosť pre Európu," povedal Van Rompuy a zastal sa mechanizmu posilnenej spolupráce medzi štátmi EÚ, ktoré si želajú rýchlejšiu integráciu, čo podľa neho platí aj pre oblasť vojenskej spolupráce.


V prípade vraždy Kim Čong-nama sú podozriví ďalší štyria muži

Dvoch podozrivých vidno na kamerovom zázname z medzinárodného letiska v Kuala Lumpur.

SHAH ALAM. Do vraždy nevlastného brata severokórejského vodcu Kim Čong-una sú údajne zapojení ďalší štyria muži. Dvoch z nich vidno na kamerovom zázname z medzinárodného letiska v Kuala Lumpur, ako sa stretli s dvoma ženami podozrivými z vraždy. Tam im mohli poskytnúť jed použitý pri vražde. Vo štvrtok o tom pred súdom vypovedal malajzijský policajt. Tváre mužov však nebolo možné dobre vidieť. Ďalšími dvoma podozrivými sú muž, ktorý údajne ženy najal a ďalší, ktorý dával inštrukcie mužom na letisku. Dve ženy, Vietnamka a Indonézanka, sú podozrivé z toho, že 13. februára otrávili Kim Čong-nama tak, že mu na letisku v Kuala Lumpure potreli tvár jedom. Použili pritom nervovoparalytickú bojovú látku VX, ktorú OSN zaradila medzi zbrane hromadného ničenia. Ženy tvrdia, že sú nevinné. V prípade usvedčenia im hrozí trest smrti. Pchjongjang akékoľvek spojenie s vraždou odmieta.


Ukrajina zatkla sedem Rusov za údajnú prípravu útokov

Dvaja zo siedmich mužov vyhlásili, že pracujú pre ruskú spravodajskú službu.

KYJEV. Ukrajinská bezpečnostná služba (SBU) v stredu oznámila, že zatkla sedem ruských občanov, ktorí podľa nej pripravovali útoky na Ukrajine. Jeden z údajne zatknutých ale tvrdí, že sa nachádza v Rusku. Informovala o tom agentúra AP. Podľa SBU dvaja zo siedmich mužov vyhlásili, že pracujú pre ruskú spravodajskú službu. SBU ale nepredložila dôkazy na podporu tohto tvrdenia. Navyše jeden z mužov menovaných SBU, Timur Dzortov, ktorý je predstaviteľom juhoruskej Ingušskej republiky, pre Rádio Slobodná Európa uviedol, že ho nezatkli, že je späť vo svojom úrade v ingušskej metropole Magas. AP poznamenala, že oznámenie o zatknutí mužov prichádza niekoľko dní pred rozhodujúcom kolom ukrajinských prezidentských volieb.


Ministerstvo vnútra spustí volebnú infolinku

Na infolinke odpovedia na všetky otázky týkajúce sa volieb.

BRATISLAVA. Všetky otázky súvisiace s hlasovaním v blížiacich sa voľbách do orgánov samosprávy obcí zodpovedia voličom od pondelka 5. novembra na tradičnej volebnej infolinke ministerstva vnútra. Ako agentúru SITA informovalo Ministerstvo vnútra (MV), telefonická informačná linka bude fungovať od pondelka do piatka vždy od 07:30 do 15:30 a vo volebnú sobotu po celý deň, až do zatvorenia volebných miestností, teda od 7:00 do 22:00. Volať sa na ňu dá na bratislavské telefónne čísla - 02/ 509 423 17 a 02/ 509 423 12. Zamestnanci ministerstva vnútra na nej odpovedia na otázky týkajúce sa práv a povinností voličov či organizačného zabezpečenia volieb do orgánov samosprávy obcí, ktoré nás čakajú v sobotu 10. novembra. Ministerstvo vnútra upozorňuje, že volebná infolinka je určená len pre voličov a nebudú na nej poskytované informácie právnickým osobám, médiám, politickým stranám ani obciam. Obecné voľby sa uskutočnia v sobotu 10. novembra od 07:00 do 22:00. Približne 4,45 milióna obyvateľov Slovenska si v nich môže na najbližšie štyri roky vybrať predstaviteľov 2 926 obcí a miest, a v prípade Bratislavy a Košíc aj ich mestských častí. Hlasovať sa bude spolu v 6 021 volebných miestnostiach. Keďže súčasných mestských a obecných zástupcov sme naposledy riadne volili v sobotu 15. novembra 2014, uplynie im štvorročné volebné obdobie 15. novembra tohto roka. Starostov obcí, primátorov miest a poslancov obecných, mestských, a v prípade Bratislavy a Košíc aj miestnych zastupiteľstiev môžu v obecných voľbách voliť všetci, ktorí v mestách a obciach majú trvalý pobyt, občania SR aj cudzinci, ak majú aspoň 18 rokov. Voličské právo si v obecných voľbách môže po prvý raz v živote uplatniť približne 55 500 prvovoličov, čo je 1,25 percenta z celkového počtu 4,45 milióna oprávnených voličov. Počet prvovoličov, ktorí už v iných voľbách volili, ale vo voľbách do orgánov samosprávy obcí môžu voliť po prvý raz, sa odhaduje na 227-tisíc, a to je 4,17 percenta z celkového počtu oprávnených voličov. Prekážkou práva voliť je zákonom ustanovené obmedzenie osobnej slobody z dôvodov ochrany verejného zdravia. Pri obecných voľbách sa dá voliť iba v mieste trvalého bydliska. Neexistuje tu voličský preukaz, keďže v každom meste a obci si voliči vyberajú z iných kandidátov. Voliť sa dá na základe občianskeho preukazu alebo dokladu o pobyte pre cudzinca.Novembrové komunálne voľby budú prvé, ktoré sa riadia novou volebnou legislatívou. O voľbách na webstránke http://www.minv.sk/?volby-oso2018 podrobne informuje Ministerstvo vnútra SR.


Lobotka zaujal známu spoločnosť, zaradila ho medzi najväčšie talenty La Ligy

Slovenský mladík si vyslúžil nomináciu v zostave najlepších hráčov do 23 rokov.

BRATISLAVA. "Stanislav Lobotka je tréningový blázon. Ak by som robil to, čo on, tak zomriem," vravel pre SME agent slovenského reprezentanta Branislav Jašurek. A tvrdá práca sa začína 23-ročnému mladíkovi vyplácať. Spoločnosť Wyscout, ktorá sa zaoberá aj futbalovými štatistikami či skautingom, uverejnila jedenástku zloženú z hráčov pôsobiacich v španielskej La Lige, ktorí majú 23 rokov a menej. Práve oni majú byť podľa spoločnosti najväčšími hviezdami budúcnosti. "Nie iba Lionel Messi a Cristiano Ronaldo. La Liga je plná nových talentov," píše Wyscout. V zostave známej spoločnosti sa nachádza aj Lobotka, ktorý v súčasnosti hráva za Celtu Vigo. Svoju nomináciu v zostave budúcich hviezd si vyslúžil najmä vďaka skvelej úspešnosti prihrávok, ktorá je na úrovni 91,03 percenta. "Keď som to videl, veľmi ma to potešilo. Je to povzbudenie a motivácia do ďalšej práce, aby som na sebe tvrdo makal. Je to príjemné, ale v tvrdej práci musím pokračovať ďalej," priznal Lobotka pre portál sport.sk. Lobotkových kvalít si je vedomý aj jeho klub. Celta Vigo zakomponovala Slovákovi po jeho letnom príchode z dánskeho FC Nordsjaelland do zmluvy výkupnú klauzulu vo výške 35 miliónov eur. Slovenského futbalistu najbližšie čaká zápas, kde svoju hodnotu môže ešte zvýšiť. Počas víkendu odohrá Celta Vigo zápas na slávnom štadióne Camp Nou proti FC Barcelona, textový online prenos vám prinesieme na SME.sk.


OBJEKTÍVAko vyzerá zrodenie hviezd? Pozrite si jasle v Mliečnej ceste

Herschelov teleskop pomohol astronónom pri skúmaní vzniku hviezd nevídaným spôsobom.

Keď v 50. rokoch minulého storočia skúmal holandský astronóm Gart Westerhout Mliečnu cestu v rádiovom spektre, v súhvezdí Kasiopeja si všimol pozoruhodné mračná. V plnej kráse ich však ukázal až Herschelov vesmírny teleskop. Panoramatický záber teraz zobrazuje tri oblasti, W3, W4 a W5, ktoré patria k najaktívnejším hviezdnym pôrodniciam v našej galaxii. Európska vesmírna agentúra teraz hovorí, že obrovská štruktúra je jedným z najlepších miest, kde môžu astronómovia študovať život a smrť hviezd v Mliečnej ceste. Vedci tak mohli vďaka teleskopu sledovať, ako hviezdny plyn prúdi okolo vznikajúcich objektov. Oblasť W3 (nachádza sa v pravej časti záberov, pozn. red.) sa považuje za jednu z najaktívnejších hviezdnych tovární našej galaxie. V oblasti W4 (naľavo od W3) posúvajú výbuchy supernov hmotu k okrajom oblasti. Oblasť W5 (úplne vľavo) má dokonca dve takéto miesta. Herschelov teleskop už niekoľko rokov pozoruje žiarenie chladného prachu v medzihviezdnych mračnách plynu. Ďalekohľad umožnil vedcom nahliadnuť do hviezdnych kolísok a porozumieť procesom, ktoré vedú k zrodu hviezd. Vďaka svojej konštrukcii môže skúmať práve také vlnové dĺžky, aby prenikol medzihviezdnymi mračnami, v ktorých sa rodia hviezdy.


Vyšetrovatelia zistili nedostatky v testovaní stabilizačného systému Boeingov 737 MAX

Systém MCAS nebol v certifikačných dokumentoch federálbeho úradu.

WASHINGTON. Americký Federálny úrad pre letectvo (FAA) nedostatočne preskúšal stabilizačný systém lietadiel Boeing 737 MAX, uviedol to medzinárodný výbor regulátorov pre bezpečnosť leteckej dopravy JATR. Tento systém bol zrejme príčinou pádov dvoch lietadiel, ktoré viedli k celosvetovému uzemneniu strojov 737 MAX. Federálny úrad pre letectvo v apríli poveril JATR, aby preskúmal jeho postup týkajúci sa schvaľovania a dohľadu nad stabilizačným systémom MCAS pred spomínanými pádmi. Výbor vo svojej piatkovej správe tvrdo skritizoval postup FAA. "Tím JATR zistil, že MCAS nebol v certifikačných dokumentoch, ktoré boli predložené FAA, hodnotený z hľadiska komplexnej a integrovanej funkčnosti," píše sa v 69-stranovej správe JATR. Podľa správy chýbal jednotný postupný vývoj a hodnotenie tohto systému a analýza jeho bezpečnosti, čo spoločne s rozsiahlou a fragmentárnou dokumentáciou spôsobilo, že nebolo možné plne dokázať, že systém plní požadované kritériá. JATR odporúčal radikálnu reformu dlhoročnej praxe, delegovania mnohých náročných homologačných úloh na samotných výrobcov, ako je Boeing. "V prípade adekvátneho zapojenia a dohľadu FAA samotný rozsah delegovania nekompromituje bezpečnosť," uvádza sa v správe, ktorá však dodáva, že v prípade systému MCAS nebol FAA dostatočne oboznámený s jeho fungovaním, takže úrad nemohol nezávisle posúdiť adekvátnosť Boeingom navrhnutých homologizačných aktivít v súvislosti s týmto systémom. Správa JATR takisto uviedla, že do certifikačného procesu týkajúceho sa modelu 737 MAX nebol zapojený dostatočný počet expertov FAA. Navyše zamestnanci Boeingu, ktorí robili túto prácu za FAA, boli pod nadmerným tlakom. Šéf FAA Steve Dickson uviedol, že si preštuduje "neprikrášlené a nezávislé hodnotenie" certifikačného procesu rovnako ako odporúčania výboru a následne prijme potrebné opatrenia.


Vo Francúzsku sa štrajkuje, opäť hrozí nedostatok benzínu

Francúzski vodiči kamiónov prepravujúcich nebezpečný náklad sú od minulého piatka v štrajku.

PARÍŽ, BRATISLAVA. Francúzski vodiči kamiónov prepravujúcich nebezpečný náklad - vrátane pohonných látok - sú od minulého piatka v štrajku, ktorým žiadajú začatie rokovaní o svojich pracovných podmienkach. Protest má najvážnejšie dôsledky v departemente Ile-de-France, teda v metropolitnej oblasti Paríža, kde pred viacerými skladmi pohonných látok vznikli zátarasy brániace prejazdu nákladných áut. Podľa Francúzskeho združenia ropného priemyslu (UFIP) štrajk zatiaľ nespôsobuje závažný nedostatok pohonných hmôt na čerpacích staniciach. Týždenník Le Point však dnes na svojej webovej stránke napísal, že niektoré čerpacie stanice začínajú mať problémy so zásobovaním. Kým UFIP informoval, že z celkového počtu 11 000 čerpacích staníc vo Francúzsku nemá pohonné hmoty "asi stovka", odborová organizácia CGT tvrdí, že bez pohonných hmôt v Ile-de-France je viac ako 180 čerpacích staníc. Ešte vyššie počty uvádza mobilná aplikácia mon-essence.fr, vychádzajúca z údajov od samotných vodičov. Podľa nej malo v utorok podvečer kvôli nedostatku pohonných látok obmedzenú prevádzku 550 čerpacích staníc v Ile-de-France. V tomto regióne, ktorý je štrajkom postihnutý najviac, má až 40 percent čerpacích staníc problém so zásobovaním pohonnými hmotami, uvádza mon-essence.fr. Pokračovanie štrajku by mohlo súčasný stav ešte zhoršiť, poznamenal Le Point. Podobnú situáciu zažilo Francúzsko aj vlani, keď koncom mája štrajkovali zamestnanci rafinérií a skladov pohonných hmôt.


Chcel som zmeniť mnoho vecí, uviedol Jiří Drahoš

Želaním bývalého šéfa Českej akadémie vied bolo vrátiť do prezidentského úradu dôstojnosť a solídnosť.

PRAHA. Neúspešný prezidentský kandidát Jiří Drahoš rešpektuje, že Miloš Zeman zvíťazil v druhých priamych voľbách hlavy českého štátu. To však podľa jeho slov pre verejnoprávny Český rozhlas (Čro) neznamená, že bude obdivovať a rešpektovať všetky Zemanove kroky. Želaním bývalého predsedu Akadémie vied ČR, ktorý bol vyzývateľom úradujúcej hlavy štátu, bolo, ako formuloval, vrátiť do prezidentského úradu dôstojnosť a solídnosť, byť prezidentom, ktorý spoločnosť nebude rozdeľovať, nebude používať nepatričné slová a bude kultivovať politickú scénu. "Vecí, ktoré som chcel zmeniť, bolo mnoho," zdôraznil. Drahoš zopakoval, že do kampane išiel s čistým štítom, seriózne a bez "podpásoviek" a v duchu toho považuje tesný výsledok za víťazstvo. Nezvíťazili sme, ale necítime, že by sme ten súboj prehrali, dodal. Muž, ktorý neuspel v prezidentských voľbách, chce zostať vo verejnom živote. Drahoš zváži všetky ponuky a rozhodne sa v priebehu nasledujúcich týždňov. Podľa jeho názoru by sa niečo malo urobiť s rozdelením spoločnosti, osobne by sa chcel naďalej usilovať o zasypávanie priekop medzi stúpencami Miloša Zemana a zvyškom spoločnosti.


Jemenskí povstalci rozohnali ženy, ktoré žiadali vydať telo exprezidenta

Húsíovia v pondelok zastrelili Alího Abdalláha Sáliha.

SANÁ. Povstaleckí húsíovia rozohnali v stredu v jemenskej metropole Saná demonštráciu, na ktorej desiatky žien žiadali o vydanie tela zavraždeného exprezidenta Alího Abdalláha Sáliha. Informovala o tom agentúra AP. Demonštrácia sa uskutočnila pred nemocnicou spravovanou vzbúrencami, kam bolo Sálihovo telo prevezené v pondelok, keď ho na predmestí Saná povstalci zastrelili. Podľa očitých svedkov demonštrácia za vydanie exprezidentovho tela trvala len necelú hodinu, kým ju húsíovia násilne nerozohnali. Iránom podporovaní húsíovia zastavili v pondelok na predmestí Saná Sálihovo obrnené vozidlo strelou z ručného protitankového granátometu a následne exprezidenta zastrelili. Až do minulého týždňa bojovali Sálihovi stúpenci po boku Iránom podporovaných húsíov proti silám súčasného jemenského prezidenta Abda Rabbuha Mansúra Hádího. Dlhotrvajúce politické napätie a spory ohľadom kontroly hlavnej mešity v Saná však minulý týždeň vyvolali medzi oboma stranami ostrý konflikt, ktorý si vyžiadal vyše 120 mŕtvych. Sálih totiž v sobotu dal vojenskej koalícii pod velením Saudskej Arábie, ktorá podporuje Hádího, návrh na "obrátenie stránky", ak koalícia prestane útočiť na Jemen a ukončí svoju ochromujúcu blokádu krajiny. Koalícia i Hádího vláda návrh prijali, avšak húsíovia Sáliha obvinili z toho, že zradil ich spojenectvo. Od marca 2015, keď sa koalícia zapojila do jemenskej občianskej vojny, tu podľa OSN zahynulo viac než 8600 ľudí a takmer 50-tisíc osôb utrpelo zranenia. Konflikt a blokáda zároveň uvrhli 20,7 milióna Jemenčanov do závažnej humanitárnej krízy vrátane hladomoru a vypuknutia cholery, ktorá od apríla zabila vyše 2200 ľudí. Sálih bol prvým prezidentom zjednoteného Jemenu v rokoch 1990-2012. Z úradu odišiel pod tlakom protestov, ktoré v Jemene vypukli v rámci takzvanej arabskej jari.


Nesústredí sa dieťa v škole? Potrebuje lepšie raňajky

Deti sa stravujú lepšie, no raňajky im stále nechutia.

Školáci sa začínajú stravovať oveľa lepšie, no stále vynechávajú raňajky. Vyplýva to z aktuálneho prieskumu, ktorý sa realizoval na vzorke viac ako 900 slovenských školákov vo veku od 8 do 11 rokov. Výsledky prieskumu ukázali, že každý deň raňajkuje 68 percent detí. Dvadsať percent detí raňajkuje menej ako trikrát týždenne. Oproti minulosti je to síce zlepšujúci sa trend, stále však ide o vysoké číslo. Najmä ak uvážime, že pre deti sú raňajky kľúčovým jedlom. K téme sa vyjadrila aj MUDr. Jana Hamade z Úradu verejného zdravotníctva SR. Ako pripraviť zdravé, chutné a pekné raňajky vám poradia aj na týchto blogoch: lenivakucharka.sk receptydetem.cz makinglemonadeblog.com mealsourkidslove.com „Dieťa naozaj potrebuje päť porcií jedál denne, ktoré by mali byť optimálne rozčlenené do celého dňa. Raňajky by mali tvoriť 10 až 15 percent z celkového energetického príjmu. Bez nich dieťa nemá optimálny energetický základ a každé vynechanie raňajok môže spôsobovať zdravotné problémy. Dôsledkom je, že deti sú v škole nesústredené a nezriedka aj dehydratované.“ Prieskum ďalej uvádza dôvody prečo deti raňajky vynechávajú. Najčastejším dôvodom vynechania je ranná nechuť k jedlu, ktorú uvádza až 44 percent detí. Každé piate neraňajkujúce dieťa ráno raňajky odmieta a podobný počet detí ich nestíha. Len malý počet detí raňajkuje v škole alebo po rannom tréningu. MUDr. Jana Hamade sa opäť vyjadruje aj k téme, ako dieťa k raňajkám motivovať. "Ak dieťa tvrdí, že na raňajky nemá chuť, je potrebné ho k nim privádzať pomalými a postupnými krokmi. Pre jeho zdravie je to kľúčové.“


Václav Mika: Dôvera k Dobšinskému? Neriešim

Generálny riaditeľ RTVS hovorí, že za podnetmi na moderátora Dobšinského v žiadnom prípade nie je politika.

Má Branislav Dobšinský vašu dôveru ako moderátor Sobotných dialógov? "Nemáme to vnútorne nastavené tak, že by sme riešili dôveru generálneho riaditeľa k moderátorom, to by asi nebolo dobré. Relácia má svoje opodstatnenie, a to napriek tomu, že zaznievajú rôzne názory a výhrady, a aj také, či tam má byť len jeden diskutujúci." Prečo premiér chodí do relácie sám? "To je princíp toho formátu. Moderátor je zároveň oponentom, teda prednáša názory ako oponent, nemusia byť zhodné s jeho názormi. To je úloha tohto typu diskusie a zďaleka to nie je jediná takáto relácia vo verejnoprávnom priestore v našom okolí. Sú také aj v Čechách a na ďalších tradičných verejnoprávnych trhoch." Premiér Fico povedal v diskusii moderátorovi, že nie sú na jednej úrovni. Súhlasíte s tým? "To nemôžem hodnotiť." Členovia Rady RTVS kritizovali, že Dobšinský sa venoval kauze Hlávková a nedal dosť priestor napríklad štátnemu rozpočtu. Ako sa na to pozeráte? "Máme k dispozícii čerstvú analýzu spoločnosti Media Tenor. Ja sa radšej opieram o analýzy, ktoré sú nezávislé, a ktoré si dáme spracovať a nezávisle vytvoriť na to, aby sme ich analyzovali. Na tie dám oveľa radšej, ako na naše názory. Samozrejme názory rady počúvam, a myslím si, že dnes bola diskusia vecná." Hrozia Dobšinskému nejaké dôsledky? Musíme oddeliť politiku a politikov od Rady RTVS. "Toto nebolo rokovanie k nejakému konkrétnemu bodu. Záver je, že Rada vyhodnotila a uzavrela podnety." Ako vnímate námietky na zaujatosť moderátora? "Prichádzajú aj preto, lebo Rade prichádzajú podnety, a o tých sa diskutuje. Nevzniklo to nejako samovoľne, Rada má v štatúte povinnosť žiadať odpovede na podnety, ktoré jej prichádzajú a toto bol presne taký prípad." Nevnímate to ako politický tlak na RTVS? "Nie, to som si už dávno vyhodnotil. Počas celého môjho funkčného obdobia sa mi nestalo, že by akékoľvek uznesenie alebo výrok Rady nebol v súlade so zákonom alebo s jej mandátom. Možno v minulosti to bolo inak, ale teraz sú diskusie vecné, opodstatnené a naozaj by som Radu nestaval do svetla, že prekračuje svoj mandát. Musíme od nej oddeliť politiku a politikov." Andrej Danko už dávnejšie vyhlásil, že sa financovaním RTVS bude zaoberať, keď bude v správe SNS. "Ja sa k výrokom politikov nebudem vyjadrovať, pretože to je politické spektrum, ktoré nemá mať žiaden dosah na fungovanie verejnoprávneho média."


Balón núdzovo pristál na nemeckej diaľnici

BERLÍN. Teplovzdušný balón musel v sobotu núdzovo pristáť na diaľnici na západe Nemecka. Pri incidente neutrpel nikto zranenia, motoristom sa podarilo včas zabrzdiť a vyhnúť sa tak zrážke, informuje tlačová agentúra DPA. Balón dosadol na zem dopoludnia na diaľnici A61 neďaleko mesta Viersen v spolkovej krajine Severné Porýnie-Vestfálsko. Dôvodom núdzového pristátia bola technická porucha jeho horáka, oznámila dopravná polícia v Düsseldorfe. Diaľnicu v inkriminovanom úseku dočasne uzavreli v oboch smeroch, odtiahnutie balóna z cestnej komunikácie však podľa polície trvalo len štyri minúty. Na palube balóna sa nachádzal len pilot.


Francúzsko si pripomína 230. výročie pádu Bastily

Sviatok slávia aj francúzske komunity a frankofilovia v zahraničí.

PARÍŽ. Slávnostnou vojenskou prehliadkou, ale aj koncertmi, piknikmi, tancovačkami pod holým nebom i ohňostrojmi si Francúzsko v nedeľu pripomína 230. výročie dobytia Bastily. Tento sviatok slávia aj francúzske komunity a frankofilovia v zahraničí, informoval spravodajský portál LCI. Očakáva sa, že slávnostnej vojenskej prehliadke na triede Champs-Élysées v Paríži sa v nedeľu spolu s francúzskym prezidentom Emmanuelom Macronom budú prizerať šéfovia štátov a vlád z desiatky európskych krajín - okrem iných aj nemecká kancelárka Angela Merkelová. Pozvanú britskú premiérku Theresu Mayovú by mal zastupovať podpredseda vlády David Lidington. Agentúra AFP pripomenula, že Macron považuje európsku obrannú spoluprácu za kľúčovú - aj napriek politickým turbulenciám v Nemecku a odchodu Británie z EÚ. Vlani sa mu podarilo presadiť realizáciu svojej myšlienky na vznik európskej vojenskej intervenčnej sily, aby podnikala misie mimo existujúcich štruktúr, ako je napr. NATO či Stála štruktúrovaná spolupráca v obrane známa pod skratkou PESCO. Na slávnostnej prehliadke v Paríži budú preto okrem príslušníkov francúzskych ozbrojených síl defilovať aj zástupcovia vojsk krajín združených v Európskej intervenčnej iniciatíve: Belgicka, Británie, Nemecka, Dánska, Holandska, Estónska, Portugalska a Fínska. Na znak podpory Macronovým zámerom v oblasti obrany do Paríža pricestuje aj generálny tajomník NATO Jens Stoltenberg. Ako informovali francúzske médiá, počas celého víkendu v centre Paríža platí zákaz zhromažďovania osôb hlásiacich sa k hnutiu tzv. žltých viest, ktoré majú v pláne narušiť oslavy štátneho sviatku a pripomenúť verejnosti svoje ciele. Napriek mohutnej mobilizácii aktivistov na sociálnych sieťach bola účasť na v poradí 35. sobotňajších protestoch po celom Francúzsku nízka - v Paríži sa zišlo len niekoľko stoviek tzv. žltých viest. Policajný prefekt Didier Lallement však v reakcii na avizované plány žltých viest vydal výnos, podľa ktorého v centre Paríža počas celého víkendu platí zákaz nosenia a používania zábavnej pyrotechniky a nebezpečných kvapalín ako benzín, alkohol použiteľný ako palivo či riedidlá. V danej oblasti je zakázané aj zakrývať si tvár. Časť centra Paríža je uzavretá pre osobnú automobilovú dopravu a v hromadnej doprave platia obmedzenia. K oslavám francúzskeho štátneho sviatku neodmysliteľne patria aj ohňostroje. Vo viacerých lokalitách v južnejšej časti krajiny ich však starostovia a primátori zrušili vzhľadom na veľké sucho, silný vietor a s nimi súvisiace riziko lesných požiarov. Organizátori osláv v Paríži na nedeľu večer naplánovali veľký ohňostroj pri Eiffelovej veži, ktorému bude predchádzať veľkolepý koncert na Marsových poliach.


NEKROLÓGV operácii Overlord mal rozhodujúcu úlohu. Zomrel veterán Donald Malarkey

Zneškodnil nemecké delostrelectvo, ktoré pálilo na pláže, kde sa už vyloďovali spojenci.

Keď prišiel Deň D a na pobrežie Normandie už mierili spojenci, on bol vo vzduchu. Americký výsadkár Donald Malarkey (30.7.1921 – 30.9. 2017) sa dostal za nepriateľskú líniu, aby zneškodnil nemecké delostrelectvo, ktoré pálilo na vyloďovacie pláže. Úspešne. Spojenci sa mohli vylodiť. Veterán z druhej svetovej vojny podnikol túto akciu ako súčasť Easy Company, takzvanej Roty E a dostal za ňu bronzovú hviezdu. Prenasledovali ho spomienky na boje a bolesť za blízkymi vojakmi, ktorí zahynuli. No Bratstvo neohrozených bolo pre neho akýmsi očistením, seriál mu pomohol vyrovnať sa s emocionálnymi jazvami. Ďalšieho vyznamenania sa dočkal v podobe seriálu, ktorý nakrútila stanica HBO. Desaťdielna séria Bratstvo neohrozených (Band of Brothers, 2001) zobrazovala operácie Roty E krok po kroku. Divákom dokonca priblížila aj povojnové osudy niektorých hrdinov. Donald Malarkey zomrel v oregonskom Saleme, mal 96 rokov. Ako mladík sa nakrátko stal dobrovoľným hasičom. V čase, keď študoval prvý semester na oregonskej univerzite, napadli Japonci americký prístav Pearl Harbor. Vtedy sa Malarkey rozhodol. Odmietol sa nečinne prizerať vojne, chcel bojovať. Plánoval narukovať k námorníkom, no kvôli zdravotným problémom ho mariňáci do svojich radov neprijali. Ďalším pokusom bol Armádny vzdušný zbor, aby sa však stal jeho súčasťou, musel dobre ovládať matematiku, a to bol problém. Napokon sa opäť rozhodol pre dobrovoľníctvo. Po tom, čo v časopise Life našiel článok ospevujúci parašutistov americkej armády, pridal sa práve k nim. Už ako certifikovaný výsadkár sa stal súčasťou spomínanej Roty E, ktorá sa najvýraznejšie osvedčila práve počas Dňa D, teda pri Operácii Overlord.


Nesrovnal: Protestu prokurátora o zákaze hazardu navrhnem nevyhovieť

BRATISLAVA. Protesty prokurátorov by nemali zastaviť doterajší proces, v ktorom Bratislava pristúpila k prijatiu všeobecne záväzného nariadenia (VZN) o zákaze umiestňovania herní v hlavnom meste i celomestskej parkovacej politike. V relácii internetovej spravodajskej televízie Tablet.TV Hlavné Mesto sa v tomto duchu vyjadril primátor Bratislavy Ivo Nesrovnal. O protestoch prokurátora budú poslanci rokovať na júnovom zasadnutí mestského zastupiteľstva (29.6.). Nesrovnal v tejto súvislosti pripomenul, že protest prokurátora je vyjadrením právneho názoru a poslanci mu môžu, ale nemusia vyhovieť. V prípade protestu VZN o zákaze hazardu primátor priznal, že je prekvapený tým, ako prokuratúra "plne akceptovala argumentáciu hernej loby". "Pevne však verím, že poslanci nebudú ignorovať vôľu, ktorú vyjadrilo 136.000 Bratislavčanov," uviedol. Ako predkladateľ tohto bodu na rokovaní navrhne protestu nevyhovieť. Námietky prokurátora by nemali zastaviť ani realizáciu parkovacej politiky. Primátor nevidí problém, aby niektoré pripomienky neboli akceptované, poukázal však i na to, že jedna z výčitiek súvisí so samotnou podmienkou uvedenia parkovacej politiky do praxe a tou je zmena štatútu. Sám nechápe, prečo zmenu ešte poslanci neschválil. Kriticky sa vyjadril i k myšlienke, iniciovanej poslancom Jánom Hrčkom, aby sa s parkovaním zároveň riešila i zmena v systéme prerozdeľovania financií pre mestské časti, pretože podľa Hrčku súčasný systém niektoré znevýhodňuje. "Nerozumiem, prečo niekto podmieňuje parkovanie inou vecou, ktorá s týmto nesúvisí. Vidím to tak, že je to skôr zámienka, ako sa z realizácie parkovacej politiky vyvliecť zo strachu, lebo bude treba niečo riešiť," uviedol Nesrovnal. "Ale v tom prípade nech taký poslanec predstúpi pred Bratislavčanov a povie im, že systém parkovania, ktorý ich zvýhodní, mať nebudú, lebo oni ako poslanci to nechcú," povedal primátor. Pripomenul taktiež, že systém prerozdeľovania financií medzi mestskými časťami je na rozhodnutí a dohode starostov. "Viac ako desať rokov sa na tom nevedia dohodnúť, teraz to zvládnu v priebehu troch týždňov?" položil rečnícku otázku. Ak by sa však mali potvrdiť neoficiálne informácie, že starostovia chcú predložiť mestským poslancom návrh na zmenu, ktorá by sa týkala solidarity (finančná pomoc siedmim najmenším mestským častiam) a tá by podľa tohto návrhu mala prejsť zo štyroch najväčších mestských častí (Petržalka, Nové Mesto, Staré Mesto, Ružinov) na hlavné mesto, Nesrovnal hovorí o neakceptovateľnom návrhu. "Toto by bol typický príklad ošklbávania Bratislavy. Oni sa pred desiatimi rokmi na dnešnej forme solidarity dohodli a teraz by to malo zatiahnuť mesto? Mne takýto návrh ešte nikto nepredložil, ale bolo by to nesystémové a nečestné," zdôraznil primátor.


V juhokórejskom prístave horeli lode, zranilo sa 18 ľudí

SOUL. Osemnásť ľudí utrpelo v sobotu zranenia pri požiari dvoch opravovaných tankeroch v juhokórejskom prístave Ulsan. Informovala o tom agentúra Jonhap. K explózii v prístave došlo približne o 10.50 h miestneho času (03.50 SELČ) na palube nákladnej lode plaviacej sa pod vlajkou Kajmanských ostrovov. V čase udalosti sa nachádzalo na lodi 25 robotníkov vrátane Rusov a Filipíncov. Oheň sa následne rozšíril aj na ďalší tanker plaviaci sa pod juhokórejskou vlajkou, ktorý kotvil neďaleko. Na jeho palube bolo 21 osôb. Všetkých námorníkov z palúb oboch nákladných lodí sa podľa citových úradov podarilo zachrániť. Zranenia utrpelo dvanásť námorníkov - traja cudzinci a deväť Juhokórejčanov - a šesť príslušníkov záchranných zložiek. Jeden zo zranených Juhokórejčanov sa nachádza v kritickom stave. Požiar sa už z veľkej časti podarilo uhasiť, informovala agentúra Reuters. Okolnosti výbuchu vyšetruje pobrežná stráž. Prístav Ulsan sa nachádza na pobreží Japonského mora, približne 400 kilometrov juhovýchodne od juhokórejského hlavného mesta Soul.


Danko by uvítal viac ruštiny na slovenských školách

Predseda NR SR  sa stretol s gubernátorom Petrohradu Georgijom Poltavčenkom.

PETROHRAD. Predseda NR SR Andrej Danko (SNS), ktorý sa zúčastnil na 137. zasadnutí Medziparlamentnej únie v Petrohrade, by uvítal viac ruštiny na slovenských školách. Ako povedal v utorok po stretnutí s gubernátorom Petrohradu Georgijom Poltavčenkom, cestou však nie je povinná výučba ruštiny, ako to bolo pred rokom 1989. Podľa Danka výučba cudzieho slovanského a neslovanského jazyka by bola výhodou. „Kombinácia ruštiny s angličtinou, alebo nemčinou, môže len pomôcť našim žiakom a študentom,“ uviedol Danko s tým, že by bolo treba na výučbu ruského jazyka využiť ruštinárov, ktorí si museli meniť aprobácie. „Ľudia vo svete chcú vedieť po rusky. V Petrohrade pôsobí množstvo zahraničných firiem,“ konštatoval.Na stretnutí s gubernátorom povedal, že máme veľký záujem na posilnení ruského jazyka. „Dnes nám práve tento jazyk, aj v rámci rozvoja napríklad obchodu, chýba. Nesmieme zmeškať vlak spolupráce a znalosť ruského jazyka nám v tom môže len pomôcť,“ povedal na stretnutí Andrej Danko. Danko gubernátorovi hovoril o svojej záľube, ktorou je šach. „Je to môj milovaný šport,“ povedal predseda parlamentu, podľa ktorého by sme na Slovensku mohli uvažovať o zavedení šachu do škôl. „Šach dáva džentlmenskú česť a posúva logické myslenie,“ dodal.V rámci bilaterálnych vzťahov má podľa Danka svoje významné postavenie aj medziparlamentná spolupráca. „Vzťahy na úrovni zákonodarných zborov môžu prispieť k pragmatickému dialógu na čo najvyššej úrovni, a preto im aj naša parlamentná delegácia prikladá veľký význam. Medziparlamentnú spoluprácu vnímam ako jednu z hlavných možností komunikácie a spolupráce v súčasnej dobe. Aktivizácia spolupráce skupín priateľstva po parlamentných voľbách v oboch krajinách v roku 2016 nabrala značnú intenzitu,“ povedal Andrej Danko. V tejto súvislosti má byť významným impulzom aj pripravovaná oficiálna návšteva Danka v Rusku v dňoch 12. - 15. novembra. Slovenskú parlamentnú delegáciu napokon na 137. zasadnutí IPU zastupoval poslanec parlamentu Miroslav Číž (Smer-SD), ktorý zostal v Petrohrade aj na stredajšie rokovania. Číž bude delegátom Slovenska aj pri voľbe novej predsedníčky IPU, ktorá nahradí úradujúceho šéfa organizácie Sábira Husajna Čaudhrího z Bangladéša. Slovensko podporuje mexickú kandidátku Gabrielu Cuevasovú Barronovú, ktorej súperkou je Ivonne Passadová z Uruguaja. Danko, ktorý si v utorok ešte položením venca pri Pamätníku hrdinským obrancom Leningradu na Námestí Víťazstva uctil obete druhej svetovej vojny, sa večer vrátil do vlasti.


Japonská polícia prehľadala dom muža, ktorý na zastávke zabil dvoch ľudí

Útočníkom bol 51-ročný muž, ktorý spáchal samovraždu.

TOKIO. Japonská polícia v stredu prehľadala dom muža podozrivého zo zabitia dvoch ľudí na autobusovej zastávke v meste Kawasaki. Dom, v ktorom žil 51-ročný Rjúiči Iwasaki, sa nachádza v inej časti mesta.Muž v utorok zaútočil nožom na deti a rodičov, pričom zabil jedenásťročné dievča a 39-ročného muža. Ďalších 17 osôb utrpelo zranenia. Páchateľ následne spáchal samovraždu. Motív jeho konania zatiaľ nie je známy.Incident už podnietil diskusie o bezpečnosti detí počas ich cesty do školy. Premiér Šinzó Abe vyzval zástupcov rezortu bezpečnosti, aby zvýšili ochranu cestujúcich žiakov.


Dvojnásobný víťaz KHL v Detve končí. Prišiel absolútne nepripravený

DETVA. Skúsený ruský hokejista Andrej Pervyšin si nezahrá za HC 07 Detva v najvyššej slovenskej súťaži. Tridsaťtriročný obranca prišiel pod Poľanu v druhej polovici júna a mal byť veľkou posilou detvianskeho kádra. "Prišiel k nám absolútne nepripravený. Jeho pôsobenie teda malo len krátke trvanie," povedal šéf detvianskeho hokeja Róbert Ľupták pre hokejportal.net. "Vráti sa k nám jeho krajan Michail Kuklev, ktorý u nás pôsobil v minulej sezóne. Jeho príchod očakávame 28.augusta," doplnil Ľupták. Pervyšin hral vlani za kazašskú Karagandu a absolvoval iba osem zápasov, predtým celú kariéru odohral vo vlasti. Na konte má deväť sezón v KHL, je dvojnásobným držiteľom Gagarinovho pohára za víťazstvo v súťaži. Pervyšin hral v nadnárodnej súťaži za Nižnekamsk, Novokuzneck, Omsk, Čeľabinsk, Soči, CSKA Moskva, SKA Petrohrad a Kazaň. V KHL dovedna absolvoval 440 zápasov so ziskom 141 bodov za 36 gólov a 105 asistencií.


Mikročip z Ruska starý 250 miliónov rokov je hoax

Nález z Ruska podľa dezinformačného webu obracia dejiny naruby.

Objav, ktorý prepíše dejiny. Ruský rybár Viktor Morozov objavil artefakt, ktorý daroval výskumníkom. Tí na základe mnohých testov dospeli k záveru, že tento predmet je nejaký druh mikročipu. Jeho vek sa odhaduje 225 až 250 mil. rokov, no datovanie nie je presné, keďže datovať kameň nie je možné.  Vraj môže ísť o technologický pozostatok civilizácie, ktorá obývala zem pred miliónmi rokov alebo ide o stopu po prítomnosti mimozemšťanov. Teórie o tom, čo by to vlastne mohlo byť, sa podľa článku stále množia. Takýto článok zverejnil dezinformačný server Svět kolem nás, ktorý intenzívne píše aj o zahraničnej politike, utečencoch a kritizuje „slniečkarske médiá“. "Nález, samozrejme, nie je žiadny mikročip, ale pozdĺžny rez jedného alebo viacerých spojených článkov (kolumnálií) ľaliovky. Ľaliovky sú ostnatokožce, teda živočíchy príbuzné morským ježovkám a hviezdovkám. Majú bohatý fosílny záznam a predmetný nález ukazuje typické zachovanie týchto organizmov,“ reagoval na správu Matúš Hyžný z Katedry geológie a paleontológie Prírodovedeckej fakulty UK v Bratislave. V roku 2014 pracovníci Výskumného ústavu nanotechnológií a nových materiálov Juhoruskej štátnej technickej univerzity vydali vyhlásenie, v ktorom objasnili, aká je realita v prípade údajného mikročipu. Podobne ako doktor Hyžný dospeli k zisteniu, že ide o pozostatok ľaliovky. Jej vek určili, s ohľadom na miesto výskytu, na 410 až 450 miliónov rokov. Hoci sa text odvoláva na zistenia výskumníkov, absentuje v ňom akýkoľvek odkaz na štúdie, ktoré by dokazovali, že ide o mikročip. V tejto otázke si koniec koncov odporuje samotný autor textu. V úvode píše o vyššie spomínaných vedeckých zisteniach, no v záverečnej časti čítame, že geológovia a výskumníci vlastne nevedia vysvetliť pôvod predmetu ani o čo konkrétne ide. Takéto očividné protirečenie na hodnovernosti článku jednoznačne nepridá. Napriek tomu, že je článok plný špekulácií a namiesto odpovedí ponúka iba otázky, na sociálnych sieťach vzbudil záujem tisícok ľudí. Ide o hoax, v rámci ktorého je celá "záhada“ postavená len na vizuálnej podobnosti nájdeného artefaktu a mikročipu.


Fond na podporu športu počíta v roku 2020 s rozpočtom dvadsať miliónov eur

Navrhovatelia chcú, aby zákon vošiel do platnosti 1. januára 2020.

BRATISLAVA. Poslanci Národnej Rady (NR) SR za SNS Dušan Tittel a Tibor Jančula predložili v piatok do parlamentu zákon o fonde na podporu športu. Navrhovatelia chcú, aby vošiel do platnosti 1. januára 2020 a mal by pracovať s rozpočtom 20 miliónov eur. Návrh zákona vznikol v spolupráci s Ministerstvom školstva, vedy, výskumu a športu SR, Slovenským olympijským a športovým výborom (SOŠV), športovými zväzmi a ďalšími subjektmi a podľa Tittela dokáže vyriešiť dlhodobé podfinancovanie športu v krajine. "Vláda sa pokúsi vytvoriť verejnoprávny fond na podporu športu, mal by byť po vzore Fondu na podporu umenia pripravený tak, aby bol dodatočným zdrojom financovania slovenského športu. Ten je dlhodobo podfinancovaný. Prvým krokom na podporu športu bolo vytvorenie postu štátneho tajomníka na Ministerstve školstva, vedy, výskumu a športu SR, teraz je to tento fond. Verím, že do budúcnosti sa nám podarí vytvoriť autonómnu organizáciu, ktorá si bude riadiť šport, či už vo forme agentúry, alebo neskôr ministerstva športu," povedal Tittel. Prvý rozpočet je v zákone zadefinovaný na 20 miliónov eur, teda necelú tretinu zo sumy, s akou momentálne pracuje zákon o športe. Primárny zdroj financovania športu v krajine má tento rok rozpočet približne 65 miliónov eur. Peniaze vo fonde pôjdu mimo zákona o športe a malo by ich poskytnúť ministerstvo financií. "Ideme po vzore ministerstva kultúry a Fondu na podporu umenia," uviedol štátny tajomník pre šport Jozef Gönci. Správnu radu fondu bude menovať a odvolávať vláda SR, v prípade dozornej rady to bude mať na starosti minister či ministerka školstva. Fond bude mať aj odborné komisie, ktoré budú predkladať návrhy na financovanie jednotlivých projektov. "Účel sme naschvál nastavili tak, že ak uvidíme nejaké problémy agendy zákona o športe, budeme ich vedieť dofinancovať, pretože fond má na starosti aj podporu vrcholového športu a štátnej reprezentácie. No dbáme na to, aby sme ho zamerali najmä na účel podpory športu detí a mládeže, športu pre všetkých a športu zdravotne znevýhodnených. Fond bude riešiť aj otázku športových poukazov pre mládež," vysvetlil Gönci.


Štát vybral na mýte v apríli takmer 16 miliónov eur

Medziročne ide o vyše šesťpercentný pokles.

BRATISLAVA. Vodiči nákladných áut nad 3,5 tony uhradili v apríli tohto roku štátu na mýte 15,79 milióna eur. V porovnaní so štvrtým mesiacom minulého roka to znamená pokles o 6,4 %. "Nižší počet pracovných dní v apríli 2017 oproti minulému roku je dôvodom nižšieho výberu mýta v medziročnom porovnaní," vysvetlil manažér pre komunikačnú stratégiu a PR mýtnej firmy SkyToll Anton Bódis. Za jazdu po diaľniciach a rýchlostných cestách pritom nákladné autá uhradili v apríli 10,46 milióna eur a na cestách I. triedy to bolo 5,32 milióna eur. "Prevádzkovatelia vozidiel zo zahraničia sa podieľali na celkovej sume vybraného mýta 44,4 %," vyčíslil Bódis. Dňom s najvyšším výberom za sledovaný mesiac bol podľa jeho slov 10. apríl so sumou 834.993 eur. V apríli pritom využívalo spoplatnené úseky ciest denne v priemere 33.939 vozidiel nad 3,5 tony. Mýtna polícia riešila vo štvrtom mesiaci 479 prípadov porušenia zákona a vybrala mýto vo výške 3900 eur.


Islamský štát je podľa Únie hrozbou aj po zabití Baghdádího

Zabitie Baghdádího je podľa Bruselu vážny úder pre IS.

BRUSEL. Európska únia v pondelok varovala, že takzvaný Islamský štát (IS) predstavuje vážnu bezpečnostnú hrozbu aj po nedeľňajšom zabití vodcu tejto extrémistickej organizácie abú Bakra Baghdádího. Islamský štát "aj naďalej zostáva veľkou hrozbou. Musíme byť "naďalej mimoriadne opatrní, aby sme zmiernili riziká s ním spojené," uviedla hovorkyňa vysokej predstaviteľky EÚ pre zahraničné veci Maja Kocijančičová. Zabitie Baghdádího v tejto súvislosti označila za vážny úder pre IS, ale zároveň len za ďalší krok na ceste k porážke terorizmu inšpirovaného touto organizáciou. Pre dosiahnutie tohto cieľa je podľa nej potrebné pokračujúce odhodlanie a medzinárodná spolupráca. Kocijančičová v tomto kontexte upozornila na potrebu stabilizácie Sýrie a Iraku, ktorých rozsiahle oblasti ešte pred niekoľkými rokmi patrili medzi bašty IS a jeho samozvaného kalifátu. Abú Bakr Baghdádí zahynul počas nedeľňajšej operácie amerických síl na severozápade Sýrie. Podľa prezidenta USA Donalda Trumpa sa Baghdádí odpálil za pomoci samovražednej vesty počas úteku pred príslušníkmi amerických špeciálnych jednotiek, pričom okrem seba usmrtil aj tri svoje deti Operácia, pri ktorej zabili Baghdádího, sa odohrala pri malej dedine Báríšá v sýrskej provincii Idlib. Jeho nástupcom na čele IS sa stal bývalý vojak z Iraku Abdalláh Kardáš, známy ako hádží Abdalláh Afarí.


Vrátila sa legenda, nový Wolfenstein je plný brutality a násilia

Čo má spoločné domáce násilie, rasizmus, krutosť a túžba po normálnom živote?

Vitajte vo svete plnom brutality, kde sa podarilo nacizmu zvíťaziť nad ľudskosťou. Vitajte vo svete plnom emócií, otázok a ťažkých rozhodnutí. Začiatok nového boja proti nacistom nie je typickým príkladom akčnej hry s tematikou druhej svetovej vojny. Nie je typickým príkladom akejkoľvek akčnej hry, najmä nie takej, kde počet mŕtvych rátate na stovky. Pritom v prvých rokoch svojej existencie bola séria Wolfenstein čistou akciou, ktorá si nebrala pred ústa servítky a na steny vešala hákové kríže. Výsledok bol zábavný a dostatočne jedinečný na to, aby sa zapísal medzi herné klasiky. Súčasná generácia hry je už odlišná. Vyrástla, dosť sa zmenila a neponúka len bezhlavé strieľanie do pohybujúcich sa nacistov. Prvé desiatky minút v hre sú totiž veľmi intenzívne a namiesto vrhnutia do akcie sa pripravte na nečakané emočné peklo. Domáce násilie, rasizmus a antisemitizmus v neočakávanej podobe. Tak vyzerá surová ukážka alternatívnej reality, ktorá však bohužiaľ pripomínajúca súčasný svetový trend narastajúcej nenávisti. Židovská matka tu bráni svojho syna milujúceho dievča tmavšej pleti pred násilníckym otcom. Situácia, ktorú by sme čakali vo vojnovej dráme a nie v známej akčnej hre. Silné dejové momenty nie sú vo Wolfenstein 2 výnimočné a dokážu šokovať rovnako nečakanými zvratmi, ako aj svojou krutosťou. V závere posledného dielu série bol hlavný hrdina na pokraji smrti a hoci nakoniec prežil, jeho znovuzrodenie je extrémne krvavé a s nepríjemnými následkami. Blazkowicz je fyzicky a psychicky zničený muž, navyše pripútaný na vozík. Prvé desiatky nacistov tak budete prekonávať v nevšednej polohe a s obmedzenou pohyblivosťou. Jedna ruka na kolese vozíka a v druhej zbraň – takýto štart do hry si asi nik nepredstavoval. Po sadistickej chvíli s dôležitou zápornou postavou sa konečne postavíte na vlastné nohy, presnejšie, s pomocou špeciálneho obleku. Od tejto sekundy sa súboje vrátia do starých koľají - novinka je dobrá presne v tom smere, v čom aj dva predchádzajúce diely. Určite sa ale nedajte zlákať nižšou náročnosťou a pri štarte si vyberte aspoň tretiu možnosť. Prvé dve sú totiž jednoduché aj pre víkendového hráča a hra by vás mohla začať nudiť svojou jednoduchosťou. Po okolí poletujú nebezpečné drony a nepriatelia nie sú žiadny nováčikovia. Ich nezvyčajné obleky sú len začiatkom, mechanickí roboti dvakrát vyšší ako vy a vybavení laserom vás okamžite prinútia začať bojovať s taktikou. Jedna ruka na kolese vozíka a v druhej zbraň – takýto štart do hry si asi nik nepredstavoval. Pokusy nemeckých vedcov sú čím ďalej desivejšie a ich šialenosť prekonáva len bezcitnosť a chuť ubližovať. Občas je ale bezcitný aj váš hrdina, teda ak si obľúbite tiché zabíjanie od chrbta. Je kruté, ale zároveň omnoho bezpečnejšie ako strmhlavý nástup do otvorených priestorov, ktorý vám prinesie len istú smrť. Presila je totiž početná a úspešný postup v hre je kombináciou dobre zvolenej taktiky, neustáleho vylepšovania zbraní a hľadania nábojov a lekárničiek. Alternatívna minulosť je zaujímavá, len od nej nesmiete mať prehnané nároky na realizmus. Celý svet je totiž hore nohami a keď sa po prvýkrát dostanete na americkú pôdu, bude Neu York (to nie je preklep) len jednou obrovskou zrúcaninou. Svet, v ktorom sa budete pochybovať, je tak stelesnením depresie a smútku. Zničené mestá, temné zákutia a miesta, ktoré by ste na vlastnej koži zažiť nechceli. Scenáristom sa podarilo vytvoriť desivú víziu úspechu nacizmu, ktorú neprehliadnete ani počas neustálych súbojov s desivými výtvormi šialených nemeckých vedcov. Jedinou svetlou chvíľou je čas strávený na základni. Tu vládne pokoj, ticho a nádej na pokojný život. Každý z posádky ponorky má svoje problémy, záujmy a dlhý čas si kráti rôznymi aktivitami. Tento aspekt hry môže na prvý pohľad pôsobiť ako zbytočnosť, no v skutočnosti je príjemným oddychom. Navyše, aj dôkazom, že je za čo bojovať. Nový Wolfenstein je aj po vizuálnej stránke skvelým dielom. Nehrá sa na žiadne neskutočné efekty, vynikne však v navodení dojmu zničeného vojnového sveta a nebezpečne bielej Ameriky. Pripravte sa na niekoľko hodín dobrej zábavy, pri ktorej brutalita nie je samoúčelná a úprimne som si nikdy nepomyslel, že mi v akčnej hre môžu niektoré postavy prirásť k srdcu. Skupinka bojujúca s hlavným hrdinom je plná sympatických ľudí a každé jedno úmrtie je pre nich veľkou stratou. Wolfenstein jednoducho vie hrať na city, dá sa tu preto odpustiť aj občasné zaváhanie v podobe nudnejších pasáží či nie práve dokonalých dejových zvratov. Hru sme skúšali na dvoch počítačových zostavách, na jednej extrémne výkonnej na druhej, s bežne dostupnou grafickou kartou GeForce GTX 1050 Ti. Aj s ňou bol zážitok z hrania plnohodnotný, dokonca plynulo zvládla aj vysoké detaily s vyhladzovaním hrán. Ak máte radi akčné hry, určite dajte tejto novinke šancu. Je po všetkých stránkach zvládnutá nadpriemerne a ako celok dokáže zabaviť na niekoľko hodín bez toho, aby ste ju znechutene vypli, alebo sa pri nej dlhšie nudili.


Nemecký minister hospodárstva sa stretol so zakladateľom firmy Huawei

Altmaier tvrdí, že žiadne diskriminačné opatrenia sa neuplatnia.

ŠANGHAJ. Pri budovaní mobilnej superrýchlej siete 5G sa v Nemecku podľa slov ministra hospodárstva Petra Altmaiera neuplatnia proti nikomu diskriminačné opatrenia. Na rozdiel od amerických výhrad proti čínskej telekomunikačnej spoločnosti Huawei to Altmaier uviedol po stretnutí so zakladateľom tejto spoločnosti Ženom Čeng-fejom v piatok (21. 6.) v Šanghaji. Všetky zúčastnené firmy musia spĺňať vysoké bezpečnostné štandardy. Minister si so Ženom objasnil niektoré nedorozumenia. Rozhovor, ktorý sa konal na žiadosť šéfa Huawei, charakterizoval ako "celkom normálny a veľmi vecný".


Erdogan označil Európu za fašistickú a krutú, chce prehodnotiť vzťahy

Turecký prezident zároveň vyhlásil, že Ankara sa už viac nenechá zastrašovať prístupovým procesom k EÚ.

ANKARA. Turecký prezident Recep Tayyip Erdogan v utorok vyhlásil, že po aprílovom referende jeho krajina prehodnotí svoje vzťahy s Európou, ktorú zároveň označil za "fašistickú a krutú". Ankara obviňuje niektoré európske krajiny ako Nemecko či Holandsko z "nacistických metód" odvtedy, ako zakázali tureckým predstaviteľom účasť na agitačných stretnutiach s ich tamojšími krajanmi. Erdogan ďalej vyhlásil, že Turecko sa už viac nenechá zastrašovať prístupovým procesom k EÚ, pričom Ankara odteraz nebude dovoľovať Európanom "špionáž" na tureckom území pod rozličnými zámienkami. Tesne pred Erdoganovým utorkovým komentárom politický spojenec nemeckej kancelárky Angely Merkelovej Volker Bouffier uviedol, že turecký prezident zašiel vo svojich nedávnych vyjadreniach priďaleko, keď prirovnal nemeckú ústrednú vládu k nacistom, a nie je už viac v Nemecku vítaný, informovala agentúra Reuters. "Čo je veľa, to je veľa. Pán Erdogan a jeho vláda nie sú vítaní v našej krajine, uviedol pre stanicu DLF Bouffier," premiér spolkovej krajiny Hesensko a podpredseda Merkelovej Kresťanskodemokratickej únie Nemecka (CDU). Nemecké médiá predtým priniesli správu, že Erdogan plánuje v marci navštíviť Nemecko a zúčastniť sa tam na zhromaždení tureckej diaspóry v súvislosti s referendom zameraným na posilnenie jeho právomocí.


Fico: Je úspech, že na summite EÚ odznela aj téma dvojitej kvality potravín

Podľa neho je dvojitá kvalita potravín príkladom rozdeľovania Európanov na občanov prvej a druhej kategórie.

BRUSEL. Slovensko považuje za diplomatický úspech, že problematika dvojakej kvality potravín sa dostala do záverov Európskej rady a Európska komisia prijala záväzok seriózne sa touto otázkou zaoberať. Povedal to slovenský premiér Robert Fico v rámci rokovaní na summite EÚ v Bruseli. Fico upozornil, že v rámci bloku ekonomických diskusií, na ktoré bol pozvaný aj šéf Európskej centrálnej banky Mario Draghi, odznelo konštatovanie, že EÚ má nezamestnanosť na historicky najnižších úrovniach v porovnaní s obdobím pred krízou z rokov 2008-2009. Lídri hovorili aj o hospodárskom raste, kde, ako pripomenul Fico, Slovensko patrí do regiónu s najdynamickejším rastom. Na summite EÚ odznela aj téma dvojitej kvality potravín. SR a ostatné krajiny Vyšehradskej štvorky (V4) vnímajú ako svoj diplomatický úspech, že sa im podarilo vyvolať potrebný tlak na to, aby sa touto otázkou začala vážne zaoberať Európske komisia, čo bude zaznamenané aj v záveroch marcového summitu EÚ. "Táto otázka bude predmetom rokovaní na Fóre na vysokej úrovni pre lepšie fungovanie potravinovo-dodávateľského reťazca," pripomenul premiér. Dodal, že k zasadnutiu tohto fóra dôjde v júli tohto roku, pričom exekutíva EÚ musí dovtedy pripraviť sériu konkrétnych odporúčaní. Na tomto podujatí sa zúčastnia všetky členské štáty Únie ako aj dôležití hráči - producenti a spracovatelia potravinárskych výrobkov. Podľa Fica je z pohľadu našej krajiny táto misia "čiastočne splnená", teraz musí EÚ potvrdiť, že prijme potrebné opatrenia na odstránenie negatívnych praktík, s ktorými nemôže nikto súhlasiť. "Možno to spôsobí nervozitu u niektorých predstaviteľov Európskej komisie, že sa nebudú zaoberať kečupom, a ja na to odpovedám, že tento problém je viac politický ako technický. Je to o dôveryhodnosti EÚ ako o inštitúcii," odkázal Fico. Podľa neho je dvojitá kvalita potravín typickým príkladom rozdeľovania Európanov na občanov prvej a druhej kategórie.


Arda Turan čelí viacerým obvineniam, môže si odsedieť dvanásť a pol roka

Kmeňový hráč FC Barcelona je známy búrlivák.

ANKARA. Tureckí prokurátori žiadajú trest pre futbalistu Ardu Turana, ktorého chcú poslať do väzenia na dvanásť a pol roka. Tridsaťdvaročný rodák z Turecka v posledných mesiacoch čelí obvineniam zo sexuálneho obťažovania, napadnutia či nelegálneho prechovávania zbrane. Incident, ktorý spôsobil rozruch, sa mal stať v októbri minulého roka. Turan sa údajne v jednom klube snažil zbaliť ženu, ktorá sa neskôr ukázala byť manželkou tureckého popového speváka Berkaya Sahina. Pri sexuálnych návrhoch zasiahol do diania spomenutý spevák, ktorému Turan zlomil nos. Neskôr sa mu prišiel do nemocnice ospravedlniť skutočne svojským spôsobom. Zobral so sebou strelnú zbraň a povedal Sahinovi, aby ho zabil, ak po tom túži. Právnici tureckého speváka teraz žiadajú väzbu pre ofenzívneho stredopoliara. Arda Turan je medzi futbalistami známym búrlivákom. Stále kmeňový hráč španielskeho FC Barcelona dostal v máji 2018 šestnásťzápasový dištanc za udretie rozhodcu. Klub z jeho domoviny Basaksehir Istanbul, v ktorom Turek hosťuje od januára 2018, mu v októbri nadelil pokutu vo výške 370-tisíc eur za nevhodné správanie. Informácie priniesol web deadspin.com.


Organizácia pre zákaz chemických zbraní mimoriadne zasadne pre kauzu Skripaľ

Mimoriadne zasadnutie sa bude konať na žiadosť Ruska.

MOSKVA. Organizácia pre zákaz chemických zbraní (OPCW) bude mať na žiadosť Ruska mimoriadne zasadnutie, na ktorom bude diskutovať o otrave bývalého dvojitého ruského špióna Sergeja Skripaľa v Británii. V utorok o tom informovala tlačová agentúra AP. Veľvyslanec Ruska v Írsku Jurij Filatov uviedol, že Moskva požiadala spomínaný celosvetový orgán na kontrolu chemických zbraní, aby "zvolal vo svojom sídle v holandskom Haagu mimoriadne stretnutie". OPCW oznámila, že zasadnutie sa bude konať v stredu o 10.00 h SELČ. Podľa slov Filatova Rusko chce, aby Británia "poskytla každý jeden prípadný dôkaz", ktorý má k dispozícii a ktorý sa týka útoku na Skripaľa a jeho dcéru Juliju v anglickom meste Salisbury zo 4. marca. Británia obviňuje z otravy dvojice práve Rusko a tvrdí, že pri útoku bola použitá nervovoparalytická látka vyvinutá v Sovietskom zväze. Rusko popiera účasť na otrave. Filatov v utorok vyhlásil, že ak Spojené kráľovstvo nepredloží dôkazy, "bude to dostatočný základ pre predpoklad, že máme dočinenia s obrovskou provokáciou, zorganizovanou v Londýne so zámerom zdiskreditovať Rusko". Námestník ruského ministra zahraničných vecí Alexander Gruško v utorok už skôr uviedol, že Británia zorganizovala otravu preto, aby takto odôvodnila svoje zvýšené vojenské výdavky. Otrava Skripaľa a jeho dcéry vyvolala rozruch v celej Európe. Členské štáty Európskej únie, USA a ďalšie západné krajiny sa pripojili k Británii a vyhostili zo svojho územia vyše 150 ruských diplomatov. Slovensko sa k takémuto kroku nepripojilo. Gruško vo vyjadreniach zverejnených ruskými tlačovými agentúrami označil Skripaľovu otravu za "provokáciu zosnovanú Britániou", aby táto krajina mohla odôvodniť vysoké výdavky na armádu, pretože "potrebuje veľkého nepriateľa".


Plzeň oslavuje výročie oslobodenia mesta Američanmi

Na nedeľňajšej spomienkovej slávnosti sa očakáva aj účasť Andreja Babiša.

PLZEŇ. V západočeskej Plzni pokračovali v sobotu oslavy oslobodenia mesta, ktorého ulicami prešiel tradičný Konvoj slobody za účasti vojnových veteránov z USA i Belgicka. Hostí pozdravili tisícky občanov na miestnom Námestí Republiky. Súčasťou konvoja bolo tentoraz viac ako 200 ks americkej vojenskej techniky, jeho hlavnými hviezdami však sedem veteránov z USA a Belgicka, ktorí sa v roku 1945 podieľali na oslobodení Plzne a ktorí aj vo veku nad 90 rokov pricestovali do západočeskej metropoly. Prehliadku spestrili prelety stíhačiek Gripen a britských Spitfirov, vyplýva z informácií tamojších elektronických médií. Slávnosti slobody budú v Plzni pokračovať aj v nedeľu, keď sa tam uskutoční aj hlavná spomienková slávnosť, na ktorej sa okrem iných očakáva aj účasť českého premiéra v demisii Andreja Babiša. Príslušníci americkej 16. obrnenej divízie prenikli do Plzne v rámci oslobodzovania západnej a juhozápadnej časti niekdajšieho Československa 6. mája 1945. Pri bojoch prišlo vtedy o život 116 Američanov, ďalších viac ako 400 utrpelo zranenia.


Mayová je ochotná v boji s terorizmom siahnuť aj na ľudské práva

Mayová čelí veľkému tlaku opozície kvôli tomu, že  iniciovala pokles počtu policajtov.

SLOUGH. Britská premiérka Theresa Mayová v utorok v jednom z posledných predvolebných prejavov povedala, že by bola ochotná zmierniť ochranu ľudských práv, aby bolo ľahšie deportovať osoby podozrivé z radikalizmu alebo obmedziť ich pohyb. Uviedla to agentúra Reuters. Bezpečnosť a prevencia terorizmu sú kvôli nedávnym teroristickým útokom v krajine jednou z hlavných tém vrcholiacej kampane pred predčasnými parlamentnými voľbami, ktoré sa budú konať vo štvrtok. Mayová čelí veľkému tlaku opozície kvôli tomu, že v minulosti ako ministerka vnútra iniciovala mnohotisícový pokles počtu policajtov a tým podľa opozície uľahčila útočníkom ich počínanie. Konzervatívna predsedníčka vlády od útoku v Manchestri a predovšetkým od sobotňajšieho atentátu v Londýne stupňuje svoju rétoriku proti islamskému radikalizmu a uisťuje, že bezpečnostným zložkám zaistí potrebné právomoci. Mayová v utorok povedala, že úrady by mali mať napríklad právomoc obmedziť pohyb podozrivého extrémistu v prípade, že polícia má dosť dôkazov o tom, že predstavuje hrozbu, no nie toľko, aby to stačilo na stíhanie. "Pokiaľ nám v tom bráni naše zákony chrániace ľudské práva, zákony zmeníme," povedala premiérka na volebnom mítingu v meste Slough v juhovýchodnej Anglicku. Už v utorok Mayová volala po dlhších trestoch väzenie pre ľudí odsúdených za teroristické činy a po jednoduchších pravidlách pre deportáciu cudzincov podozrivých z radikalizmu.


Tím Európy v príprave prehral so severoamerickými mladíkmi, nedal ani gól

V prípravných stretnutiach uspeli aj Fíni a Rusi.

QUEBEC. Hokejisti Tímu Európa prehrali v noci na piatok (SELČ) v kanadskom Quebecu v prvom prípravnom zápase pred Svetovým pohárom s Tímom Severná Amerika 0:4. "Naše mužstvo bolo vybudované na rýchlosti a zručnosti, čo sme dnes využili," skonštatoval strelec dvoch gólov Nathan MacKinnon, ktorého vyhlásili za prvú hviezdu stretnutia.  "Rýchlosť a hokejový dôvtip sa dnes ukázali v plnej kráse," komentoval úspech svojho tímu Connor McDavid. Stretnutie vo Videotron Centre si nenechalo ujsť 18-tisíc divákov. Nešťastnou postavou duelu bol slovenský obranca Zdeno Chára, ktorý dezorientovaný priklepol puk protihráčom na druhý a tretí gól. Severoamerickí mladíci do 23 rokov spustili na najstarší kolektív blížiaceho sa turnaja uragán rýchlych a agresívnych kombinácií s častou streľbou. Pribrzdili až v polovicu zápasu za 3:0. Na priebeh doplatil slovenský brankár Jaroslav Halák, ktorý v prvej časti chytal excelentne, ale v druhej tretine ho spoluhráči dostali do neriešiteľných situácií. "Severoamerický tím nám rozhodne viackrát predviedol najmä svoju rýchlosť. Chvíľu nám trvalo prispôsobiť sa. Ak si odmyslíme inkasované góly, domnievam sa, že s postupom času sa nám darilo s tým vyrovnať. Tretia tretia bola z našej strany zrejme najlepšia. Na nej budeme stavať," podotkol tréner mužstva poskladaného z hráčov ôsmich krajín Ralph Krueger. "Vedeli sme, čo od súpera očakávať. Je dobré mu čeliť, lebo už na samotnom turnaji v Toronte na nás čakajú tímy s rýchlymi korčuliarmi. Musíme sa na to pripraviť," poznamenal slovinský kapitán Anže Kopitar. Duel nedohral slovenský útočník Marián Hossa, krídelník druhého útoku európskeho výberu. Veterán zo Chicaga absolvoval 10:47 min s jednou neúspešnou strelou na bránku.  Zamieril do miestnej nemocnice na röntgenové vyšetrenie, podľa severoamerických médií utrpel zásah pukom do nohy.  Nemalo by ísť o nič vážne a 37-ročný Hossa sa podľa ESPN už pripojil k spoluhráčom a odcestuje s nimi do Montrealu, kde na mužstvo v nedeľu čaká odveta proti Severnej Amerike "23".  Svetový pohár sa v Toronte začne 17. septembra.  Góly: 24. MacKinnon (Ekblad, Gaudreau), 27. Nugent-Hopkins, 29. Gaudreau (Saad, Eichel), 12. MacKinnon (tr. strieľanie). Tím Európa: HALÁK - Josi, CHÁRA, Streit, SEKERA, Sbisa, Ehrhoff - Zuccarello, Kopitar, Boedker - HOSSA, Nielsen, TATAR - Niederreiter, Draisaitl, GÁBORÍK - Hansen, Bellemare, Rieder Tím Severná Amerika: M. Murray - Ekblad, Rielly, Jones, R. Murray, Trouba, Gostisbehere - Schiefele, McDavid, Drouin - Saad, Eichel, Gaudreau - MacKinnon, Nugent-Hopkins, Matthews - Trocheck, Couturier, Miller. Góly: 35. Barkov, 56. Mikael Granlund (M. Koivu), 65. Määttä (Barkov, J. Jokinen) - 37. Eriksson (Hedman, D. Sedin), 50. Söderberg (Rakell, Landeskog), 11 634 divákovFínsko: Rinne - Määttä, Ristolainen, Jokipakka, Vatanen, Pokka, Lindell - J. Jokinen, Barkov, Laine - Donskoi, M. Koivu, Mikael Granlund - Lehtera, Filppula, Teräväinen - Korpikoski, Haula, Komarov Švédsko: Markström (32. Enroth) - E. Karlsson, Ekholm, Stralman, Hedman, Hjalmarsson, Ekman-Larsson - Eriksson, H. Sedin, D. Sedin - Hörnqvist, Bäckström, F. Forsberg - Silfverberg, Krüger, Hagelin - Rakell, Söderberg, Landeskog Góly: 19. Panarin (Šipačjov, Dadonov), 26. Tarasenko (Kučerov, Markov), 29. Kučerov (Marčenko, Orlov), 49. Dadonov (Panarin, Šipačjov) - 4. Kempný (Sobotka, Michálek), 47. Hanzal (Hemský, Kempný), 58. Plekanec (Polák, Palát) Rusko: Bobrovskij - Zajcev, Orlov, Nesterov, A. Markov, Marčenko, D. Kulikov - Kučerov, Kuznecov, Ovečkin - Tarasenko, Malkin, N. Kuľomin - Dadonov, Šipačov, Panarin - Namestnikov, Dacjuk, Telegin  Česko: Mrázek - Polák, Kempný, Šustr, Nakládal, Jordán, Z. Michálek - Voráček, Plekanec, Birner - Pastrňák, Hanzal, Palát - Hemský, Faksa, Frolík - Jaškin, Sobotka, M. Michálek


LUXEMBURG. Inflácia v eurozóne sa v septembri spomalila. Dôvodom bolo zlacnenie energií. Jadrová inflácia sa však zrýchlila. Index spotrebiteľských cien medziročne stúpol o 0,9 % po náraste o 1 % v auguste, uviedol európsky štatistický úrad Eurostat vo svojom prvom odhade. Ekonómovia počítali so stagnáciou na 1 %. Inflácia sa tak pohybuje hlboko pod cieľom Európskej centrálnej banky (ECB). ECB zaručuje cenovú stabilitu pri medziročnej inflácii tesne pod 2 %. Jadrová inflácia, do ktorej sa nezapočítavajú volatilné ceny energií a čerstvých potravín, sa zvýšila na 1,2 % z 1,1 %. Spomedzi hlavných zložiek indexu spotrebiteľských cien najvýraznejšie zdraželi potraviny, alkohol a tabak (1,6 % po 2,1 % v auguste). Ceny služieb stúpli o 1,5 % po náraste o 1,3 %. Naopak, ceny energií klesli o 1,8 % po znížení o 0,6 % v auguste. V medzimesačnom porovnaní spotrebiteľské ceny v eurozóne v septembri stúpli o 0,2 %.


Euro vyskočilo voči doláru na šesťmesačné maximum

Mena ťažila okrem iného z údajov o vývoji ekonomiky eurozóny.

LONDÝN. Euro voči doláru prekročilo hranicu 1,10 dolára a vyšplhalo sa až na najvyššiu úroveň od novembrového zvolenia Donalda Trumpa za prezidenta Spojených štátov. Dolár sa dostal pod tlak po správe denníka The Washington Post, podľa ktorej Trump minulý týždeň na stretnutí s ruským ministrom zahraničia Sergejom Lavrovom vyzradil tajné informácie súvisiace s teroristickým hnutím Islamský štát (IS). Okolo 16:00 SELČ vykazovala jednotná európska mena voči doláru nárast o takmer 0,9 percenta na 1,1070 dolára. Euro ťažilo okrem iného z údajov o vývoji ekonomiky eurozóny. Tá podľa štatistického úradu Eurostat v prvom štvrťroku medziročne vzrástla o 1,7 percenta. Trump svoje rozhodnutie poskytnúť Rusku určité informácie obhajoval s tým, že má právo zdieľať fakty týkajúce sa terorizmu a bezpečnosti leteckej prepravy. Jeho počínanie však medzi americkými republikánskymi aj demokratickými politiky vyvolalo nevôľu. Dolárový index, ktorý meria výkon dolára ku košu hlavných svetových mien, klesol na šesťmesačné minimum. Tento rok už pritom vystúpil až na 14-ročné maximum vďaka očakávaniam, že Trumpove plány na znižovanie daní a investície do infraštruktúry podporí hospodársky rast a infláciu v Spojených štátoch. Podľa analytikov však teraz medzi investormi rastú obavy, že Trump by nemusel vydržať v úrade prezidenta až do konca svojho funkčného obdobia. Analytik Adam Cole zo spoločnosti RBC Capital Markets uviedol, že za oslabovaním dolára zrejme stojí názor, že Trump by nemusel stihnúť zrealizovať plánovanú daňovú reformu.


Majster je v kríze. Prehral aj v Zlatých Moravciach a zostáva bez bodu

Futbalisti MŠK Žilina prehrali všetky tri doterajšie zápasy Fortuna ligy. A všetky proti outsiderom.

FC ViOn Zlaté Moravce-Vráble - MŠK Žilina 2:0 (1:0) Góly: 27. Orávik, 73. Gešnábel ŽK: 7. Gešnábel - 21. Chvátal, 88. Káčer, rozhodovali: Hrčka - Somoláni, Jenčura, 2024 divákov Zlaté Moravce-Vráble: Pavel Kováč - Gešnábel (80. Karlík), Záhumenský, Dobrotka, M. Nikolič - Orávik, Bariš, Chren, Cléber (86. Ewerton Paixao da Silva) - Mateus, Urgela (89. P. Sládek) Žilina: Holec - Chvátal (73. S. Mráz), Vavro (28. Hancko), Králik, Mazáň - Káčer, I. Diaz, Škvarka - Holúbek, Otubanjo, Polievka (46. Špalek) FK Železiarne Podbrezová - MFK Zemplín Michalovce 1:0 (0:0) Gól: 64. Djordjevič ŽK: 34. J. Kostelný, 79. D. Leško - 37. Kavka, rozhodovali: Ochotnický - Hancko, Weiss, 1080 divákov Podbrezová: Martin Kuciak - M. Turňa, Krivák, J. Kostelný, Djordjevič - Migaľa, Kupčík - Viazanko, Kuzma (62. D. Leško), Bernadina (46. Válovčan) - Rendla (86. K. Bilič) Michalovce: Bieszczad - Carrillo, Sviarčinskij, Kavka, Šimčák - Koscelník (71. Antonov), Grič - I. Žofčák, S. Danko, Božok - Bragin (71. Kushta) BRATISLAVA. Úvod sezóny im absolútne nevychádza. V Lige majstrov skončili už v druhom predkole a v domácej najvyššej súťaži prehrali všetky zápasy. A vo všetkých pritom čelili skôr outsiderom - najprv na ihrisku Nitry neuspeli po výsledku 0:1, potom doma nestačili (2:3) na Prešov, ktorý vlani obsadil vo Fortuna lige 2016/2017 posledné (po odstúpení Myjavy) jedenáste miesto. Teraz futbalisti úradujúceho majstra MŠK Žilina podľahli aj FC ViOn Zlaté Moravce (0:2), ktorý vlani skončil v lige pred Prešovom na desiatej priečke. Skóre stretnutia otvoril v 27. minúte prudkou strelou zvnútra šestnástky druhým gólom v sezóne Peter Orávik. Konečný rezultát sobotňajšieho duelu stanovil v 73. minúte hlavičkou Róbert Gešnábel po Orávikovom centri. ViOn má tento rok na konte z troch duelov šesť bodov. Na úvod zdolal Ružomberok 2:1, pred týždňom prehral na pôde Slovana Bratislava 1:2. Žilina je v tabuľke senzačne na poslednej pozícii. Prvé body v sezóne si naopak pripísali futbalisti Podbrezovej, ktorí doma zdolali hráčov Michaloviec najtesnejším rozdielom 1:0. Podbrezovčania rozhodli až v druhom polčase, keď sa k odrazenej lopte dostal Lazar Djordjevič a prekonal brankára hostí Gerarda Bieszczada. Michalovce majú po troch kolách v tabuľke iba bod a ešte stále sa im nepodarilo skórovať. V ďalšom kole doma privítajú Prešov. ZLATÉ MORAVCE-VRÁBLE - ŽILINA Juraj Jarábek, tréner ViOn-u: "Po zbabranom zápase na Slovane sme naše novotvoriace sa mužstvo na dnešné stretnutie pripravili dobre. Videli sme dobrý futbal, som rád, že prišlo tých dvetisíc divákov. Verím, že ich bude nabudúce ešte viac. Sme radi za toto víťazstvo." Adrián Guľa, tréner Žiliny: "Myslím, že sme dnes videli kvalitný zápas, dramatický, dobrý pre divákov. Podľa mňa rozhodla väčšia razancia v koncovke. Domáci si v závere skúsene udržali víťazstvo." PODBREZOVÁ - MICHALOVCE Karol Praženica, tréner Podbrezovej: "Od začiatku sme chceli súpera dostať pod tlak, aj sa nám to darilo, no nepremieňali sme šance. Po zmene strán o všetkom rozhodol prekrásny gól Djordeviča. Myslím si, že sme si víťazstvo aj vďaka tomuto momentu zaslúžili." Anton Šoltis, tréner Michaloviec: "Najmä prechodová fáza nám robila v prvom polčase problémy. Postupne sme sa zlepšovali, mali sme aj možnosti, no pri zakončení nám chýbal väčší pokoj."


Japonský cisár chce abdikovať, schváliť to musí ešte horná komora parlamentu

Japonský cisár sa pre vysoký vek necíti na vykonávanie štátnických povinností.

TOKIO. Poslanci dolnej komory japonského parlamentu schválili v piatok návrh zákona, ktorý umožní súčasnému cisárovi Akihitovi abdikovať. Informovala o tom agentúra DPA. Na budúci týždeň bude o zákone hlasovať aj horná komora parlamentu. Ak ho schváli, v súčasnosti 83-ročný Akihito sa stane prvým cisárom za približne dvesto rokov, ktorý sa vzdá trónu. V roku 1817 tak urobil cisár Kokaku. V prípade schválenia bude zákon o abdikácii platiť len pre Akihita a jeho nasledovníkom neumožní, aby príklad súčasného cisára nasledovali. Predpokladá sa, že Akihito odstúpi v decembri 2018 po dovŕšení 85. roku života. Cisár Akihito vlani v auguste naznačil, že by chcel abdikovať, argumentujúc, že vysoký vek mu bude brániť vo vykonávaní štátnických povinností, hoci tie majú iba reprezentačný charakter. Akihito má štyroch potenciálnych nástupcov. Sú nimi jeho synovia korunný princ Naruhito a princ Fumihito, Fumihitov syn Hisahito a cisárov mladší brat princ Masahito.


Červený kríž až do objasnenia násilia prerušil pôsobenie v Afganistane

Na severe republiky pri útoku ozbrojencov prišli o život šiesti jeho afganskí spolupracovníci. č

KÁBUL. Červený kríž (ČK) prerušil svoje pôsobenie v Afganistane až do objasnenia okolností, za ktorých prišli na severe stredoázijskej republiky pri útoku ozbrojencov, zrejme džihádistov z tzv. Islamského štátu, o život šiesti jeho afganskí spolupracovníci. V Ženeve to pre Reuters TV uviedol Dominik Stillhart z Medzinárodného výboru Červeného kríža. Podľa informácií vedenia provincie Džúzdžán došlo k prepadu konvoja, ktorý prepravoval pomoc pre ľudí sužovaných dôsledkami intenzívneho sneženia v oblasti, ozbrojencami, ktorí zastrelili šiestich spolupracovníkov ČK. Zo skupiny, ktorú tvorili traja vodiči a piati aktivisti, sú ostávajúce dve osoby stále nezvestné. Najvyšší predstaviteľ Medzinárodného výboru Červeného kríža Peter Maurer pripomenul, že zosnulí si plnili iba povinnosti a pokúsili sa nezištne pomôcť ľuďom v núdzi. Pred takmer mesiacom sa obeťou únosu v severoafganskej provincii Kundúz stal španielsky zamestnanec Červeného kríža. Na slobodu ho prepustili po 19 dňoch zajatia.


Pre pár dolárov riskujú životy. Ako vyzerá horiaci život v indickej Jharii

Pozrite si fotografie od slovenského autora Tomáša Predajňu.

BRATISLAVA, JHARIA. Zatiaľ čo v iných častiach Indie stúpa životná úroveň, v dištrikte Jharia dedinčania stále riskujú svoje životy ilegálnou ťažbou uhlia len za pár dolárov na deň. Ľudia tu žijú v apokalyptickej scenérii krajiny ohňa a stúpajúceho dymu, pochádzajúceho z už desaťročia tlejúcich podzemných uhoľných ohnísk. Fotograf Tomáš Predajňa zdokumentoval túto oblasť Indie začiatkom roka 2018. Pozrite si jeho fotoreportáž "Horiaci život v Jharii".


Dlhoročný kritik Trumpa sa uchádza o nomináciu republikánov na prezidenta

BRATISLAVA. Bývalý guvernér Južnej Karolíny Mark Sanford sa stal najnovším republikánskym vyzývateľom amerického prezidenta Donalda Trumpa v straníckych primárnych voľbách. Päťdesiatdeväťročný Sanford, dlhoročný kritik súčasného prezidenta, oznámil kandidatúru v nedeľu. Stal sa tak tretím republikánom, ktorý v straníckych voľbách zabojuje proti Trumpovi s cieľom získať nomináciu strany na post amerického prezidenta v budúcoročných voľbách.Považuje sa však za takmer nemožné, aby niekto z republikánov proti Trumpovi uspel. V modernej ére sa ešte nestalo, aby úradujúci prezident nezískal nomináciu vlastnej strany opätovne sa pokúsiť o mandát a Trump je medzi republikánmi naďalej veľmi populárny. Strana si svojho kandidáta na prezidenta vyberie koncom augusta 2020.Pred Sanfordom oznámili svoje kandidatúry bývalý massachusettský guvernér Bill Weld a konzervatívny rozhlasový moderátor a bývalý zákonodarca Joe Walsh.


SNS zverejnila požiadavky, v Smere sa hovorí aj o predčasných voľbách

Národniari trvajú na príprave novej koaličnej dohody.

BRATISLAVA. Slovenská národná strana (SNS) nechce byť v koalícii len do počtu. Na koaličnej rade chce dosiahnuť, aby sa jej iniciatívy neodkladali a aby sa k nim pristupovalo rovnako ako pri návrhoch Smeru a Mosta-Híd. Spolu s požiadavkami, ktoré odznejú na piatkovej koaličnej rade, to potvrdil prvý podpredseda národniarov Jaroslav Paška. Národniari trvajú na tom, že súčasnú koaličnú zmluvu vypovedali, a teda podľa informácií agentúry SITA trvajú na príprave novej dohody. V nej má byť zakotvené vzájomné informovanie sa partnerov pred rokovaním vlády a parlamentu. SNS sa plánuje v piatok ohradiť proti "vykrádaniu tém" Smerom. Podľa národniarov majú prichystané viaceré témy a Fico ich predbieha s ich oznámením. Národniari tiež požadujú jasné stanovenie kompetencií. Prekáža im totiž, že nominanti Smeru sa starajú do všetkých rezortov. Danko bude teda namietať, že ministri kultúry a spravodlivosti Marek Maďarič a Lucia Žitňanská sa vyjadrujú k veciam, do ktorých ich nič nie je. Slovenská národná strana chce prísť v piatok na rokovanie koaličnej rady s viacerými programovými požiadavkami, ktoré sa národniarom doteraz nepodarilo presadiť a narážajú na odpor viacerých ministrov za Smer. Podľa informácií agentúry SITA bude SNS klásť dôraz na sociálne opatrenia, ktoré majú pomôcť rodinám a dôchodcom, ide napríklad o presadenie 13. platu pre každého zamestnanca, ktorý by nebol zaťažený odvodmi a daňami. Predseda SNS Andrej Danko hovorí o 13. plate od marca. Národniari tiež presadzujú ďalšie výhody pre zamestnancov. Ide napríklad o cestovné šeky. Tie by mali dostávať aj dôchodcovia. Keďže sa darí ekonomike štátu, SNS podľa informácií agentúry SITA presadzuje zníženie daňového zaťaženia. V štátnej správe chcú národniari dosiahnuť rast minimálnej mzdy. Pri týchto témach však narážajú na neochotu ministra financií Petra Kažimíra.SNS chce tiež presadiť tému, s ktorou išli do volieb, a to je pomoc slovenskému kúpeľníctvu. Má ísť o sériu legislatívnych zmien. Ide napríklad o návrh znížiť DPH na služby v kúpeľníctve a cestovnom ruchu či zjednodušenieinvestovania do podnikateľských zámerov v tejto sfére. "Sme presvedčení, že vhodná legislatíva a stimuly pre podnikateľské subjekty pôsobiace v kúpeľníctve a v cestovnom ruchu môžu mimoriadne oživiť toto odvetvie, čím sa môže pozdvihnúť ekonomika krajiny, znížiť nezamestnanosť i pritiahnuť viac záujemcov zo zahraničia," uviedol nedávno Danko. SNS chce tiež klásť dôraz na budovanie cyklotrás. Koaliční partneri sa zatiaľ verejne k požiadavkám SNS nevyjadrili. "Počkáme na rokovanie koaličnej rady," uviedol TASR Úrad vlády. Most-Híd pre TASR povedal, že tak ako o vypovedaní koaličnej zmluvy, aj o požiadavkách SNS sa strana dozvedela z médií. Bugárovci na ne prostredníctvom médií odpovedať nebudú. "Budeme o nich rokovať s koaličnými partnermi, ako to máme vo zvyku," uviedol pre TASR Most-Híd. V Smere sa podľa informácií agentúry SITA v stredu začalo hovoriť o možnosti predčasných parlamentných volieb. Viacerí členovia užšieho vedenia Smeru ukazujú na nespoľahlivosť Andreja Danka ako koaličného partnera a trvajú na tom, že SNS sa ustupovať nemá. Odmietajú tiež uzatvorenie novej zmluvy. Ak podľa nich Danko neustúpi, treba vypísať predčasné voľby. Most zmenu Koaličnej zmluvy pripúšťa, ale odmieta podpis novej. Podľa informácií agentúry SITA však Mostu-Híd neprekáža, aby sa koaličná rada stretávala častejšie a rokovala o pripravovanej legislatíve. Minister kultúry Marek Maďarič sa už pre portál Aktuality.sk vyjadril k návrhu, aby mali ministri zakázané komentovať prácu rezortných kolegov. „Požiadavka čokoľvek verejne nekomentovať je v demokracii neprijateľná,” skonštatoval pre Aktuality.sk. Koaličná rada nakoniec nebude v piatok rokovať na úrade vlády, ako avizoval Bugár po poslednom rokovaní vládnej trojky, ale v parlamente. Presadil to šéf národniarov Danko. V piatok premiér Fico aj Bugár očakávajú návrhy Danka k riešeniu koaličnej krízy, ktorá vznikla v pondelok vypovedaním koaličnej zmluvy zo strany národniarov.


Venezuelu zvolili za nového člena Rady OSN pre ľudské práva

Zvolenie vyvolalo vo svete vlnu kritiky.

NEW YORK. Venezuela bola vo štvrtok - aj napriek nesúhlasu ľudskoprávnych organizácií a miestnej opozície - zvolená za jednu zo 14 nových členských krajín Rady OSN pre ľudské práva. Informovala o tom agentúra DPA. O 14 nových členoch rozhodlo v tajnom hlasovaní 193-členné Valné zhromaždenie OSN. Trojročný mandát v 47-člennej rade, ktorá zasadá v Ženeve, sa im začne 1. januára 2020. Ako pripomína DPA, ide o kontroverznú voľbu, keďže venezuelská vláda prezidenta Nicolasa Madura je obviňovaná z hrubého porušovania ľudských práv vrátane mučenia a nezákonného zabíjania. Krátko zvolení za člena Rady OSN pre ľudské práva, ktoré vyvolalo vo svete vlnu kritiky, Venezuela oznámila, že prepúšťa na slobodu 24 politických väzňov. Podľa venezuelských úradov ide o osoby uväznené v spojitosti s protivládnymi protestmi. Podľa údajov OSN sú vo Venezuele stovky politických väzňov. Predstavitelia Spojených štátov sa obávajú, že zisk kresla v Rade OSN pre ľudské práva umožní venezuelskej vláde chrániť sa pred vyšetrovaniami zo strany OSN. Roger Carstens, predstaviteľ amerického ministerstva zahraničných vecí pre otázky demokracie a ľudských práv uviedol, že Madurov režim má len za posledné dva roky na svedomí takmer sedemtisíc nezákonných zabití. To, že venezuelská vláda používa brutálne prostriedky na potlačenie opozície, potvrdil podľa Carstensových slov aj Úrad vysokej komisárky OSN pre ľudské práva (OHCHR). Venezuela čelí dlhodobej hlbokej politickej a hospodárskej kríze. Maduro odoláva pokusom opozície zbaviť ho postu, zatiaľ čo milióny ľudí utiekli z Venezuely do susedných krajín kvôli hyperinflácii a nedostatku základných potrieb. Súčasnú venezuelskú vládu neuznáva za legitímnu približne 50 krajín sveta.


Aktivisti v Brne narušili kontroverzné predstavenie s Ježišom

Inscenáciu, v ktorej Ježiš znásilňuje moslimku, odsúdila katolícka cirkev a niektorí politici.

PRAHA. Aktivistom sa v sobotu večer podarilo narušiť začiatok inscenácie Naše násilie a vaše násilie v Divadle Husa na provázku v Brne. V kontroverznej inscenácii postava Ježiša znásilňuje moslimku, informoval spravodajský server Novinky.cz. Krátko po začatí predstavenia vtrhlo na javisko zhruba 25 členov hnutia Slušní ľudia a utvorilo pred hercami reťaz v snahe ich z javiska vytlačiť a zabrániť im v ďalšom hraní. Aktivisti začali spievať a robiť hluk, zvyšok divákov v hľadisku začal, naopak, hercom, ktorí ďalej hrali, tlieskať a skandovať: "Slušní ľudia, domov!" Herci sa krátko a neúspešne snažili ďalej hrať, neuspeli ani pokusy o dialóg. Na javisko začali vstupovať aj bežní diváci, ktorí na ňom krátko tancovali. Po tom, čo členovia Slušných ľudí odmietli výzvu bezpečnostnej služby, aby scénu opustili, sa čakalo na príchod polície. Pred 20.00 h dorazil do divadla policajný antikonfliktný tím a aktivisti po dohode z predstavenia odišli. Inscenáciu chorvátskeho režiséra Olivera Frljiča vopred odsúdila katolícka cirkev a niektorí politici. Frljič patrí k rešpektovaným európskym režisérom, jeho inscenácie ale často vyvolávajú širšiu verejnú diskusiu o citlivých otázkach, alebo priamo spôsobujú škandály. Kritické reakcie časti verejnosti v Brne vyvolala najmä fotografia z predstavenia, na ktorej postava Ježiša znásilňuje moslimskú ženu.


Cyklón Idai zabil v Mozambiku a Zimbabwe tristo ľudí

Podľa OSN ide o jednu z najhorších búrok, akú juh Afriky zažil za posledné desaťročia.

BEIRA. Počet obetí tropického cyklónu Idai, ktorý v sobotu zasiahol východné a južné časti Zimbabwe a predtým udrel v Mozambiku, stúpol na tristo. V utorok o tom informovala agentúra AFP s odvolaním sa na miestnych predstaviteľov. Mozambický prezident Filipe Nyusi oznámil, že podľa posledných informácií si cyklón Idai v Mozambiku vyžiadal vyše dvesto obetí a takmer 350-tisíc ľudí je ohrozených. Vláda v Zimbabwe informovala o približne 100 obetiach. V centrálnej časti Mozambiku sa záchranné tímy pomocou lodí a vrtuľníkov snažia zachrániť preživších, ktorí uviazli na strechách domov či v korunách stromov. Mimovládna organizácia Rescue South Africa oznámila, že od piatkovej noci vyzdvihla 34 ľudí. Búrka štvrtého z piatich stupňov, s rýchlosťou vetra až 160 kilometrov za hodinu, zasiahla Mozambik ešte v piatok a následne sa - už oslabená - presunula aj na územie susedného štátu Malawi. Medzitým Organizácia Spojených národov vyhlásila, že ide o jednu z najhorších búrok, akú juh Afriky zažil za posledné desaťročia. OSN dodala, že búrka zároveň vyvolala v Malawi humanitárnu krízu, ktorá postihla takmer milión ľudí a vyše 80-tisíc ich vyhnala zo svojich domov.


Ocenili revolúciu z nanosveta, aj keď ju ešte nevieme využiť

Molekulárne stroje majú neuveriteľný potenciál a podľa Nobelovej komisie otvárajú skvelé možnosti.

BRATISLAVA. Keď bratia Wrightovci začiatkom 20. storočia úspešne vyskúšali prvé lietadlo, ľudia vynálezu najprv nerozumeli. Pýtali sa, načo svet potrebuje lietajúce stroje? Odvtedy na lietajúcich strojoch bojujeme vo vojnách, cestujeme po planéte a skúmame vesmír. Obrovské stroje poháňame vďaka revolučnému objavu elektrických motorov. Vedci, ktorí sa v 19. storočí ako prví hrali s kľukami a kolieskami, tiež nemohli tušiť, aké rôzne využitia prinesú. Holandský organický chemik Bernard Feringa sa aj v roku 2016 vie vcítiť do kože Orvilla a Wilbura Wrighta. Priznal to v rozhovore po získaní tohtoročnej Nobelovej ceny za chémiu. Švédska kráľovská akadémia vied ho spolu s Jean-Pierrom Sauvageom a Jamesom Fraserom Stoddartom ocenila za dizajn a syntézu molekulárnych strojov. Nikto zatiaľ nevie, kde všade ich budeme môcť využiť, ale máme skvelé možnosti. Trojica vedcov sa zaoberá vývojom najmenších strojov na svete. Sú také malé, že ich neuvidíte ani svetelným mikroskopom. Skúste si vytiahnuť z peňaženky občiansky preukaz, na hrúbku meria približne  milimeter. No a teraz si predstavte niečo miliónkrát menšie. Revolúciu strojov z takéhoto nanosveta predpovedal nobelovský laureát Richard Feynman už v roku 1959. Veril, že sa nám podarí ovládať hmotu na atómovej škále a vytvoriť stroje vo veľkosti nanometrov. Prvou podmienkou úspechu boli molekuly s ovládateľnými pohyblivými časticami. Na ich vznik však vedci potrebovali aj nový typ väzby. Molekuly väčšinou držia pokope takzvanými kovalentnými väzbami, kde jednotlivé atómy majú spoločné elektróny. Výzvou však bolo vytvoriť molekuly s mechanickými väzbami, ktoré sa jednoduchšie ovládajú, pretože fungujú ako pánty, a nie ako lepidlo. Prielom prišiel v roku 1983 vďaka tímu francúzskeho chemika Jeana-Pierra Sauvagea. Podarilo sa im vytvoriť reťazec prstencových molekúl (catenanes), ktoré sa dokážu hýbať nezávisle od seba. Išlo vôbec o prvú molekulu, ktorá sa dala takto ovládať. Postupne dokázali aj s pomocou Jamesa Stoddarta vyrobiť aj komplikovanejšie útvary - napríklad trojlístkový uzol známy z keltských krížov alebo molekulárnu verziu Šalamúnovho uzla. Práve Stoddart urobil v roku 1991 ďalší dôležitý krok k molekulárnym strojom. Škótsky chemik síce vyrastal na farme bez televízie a počítača, no pre nanosvet podľa denníka Washington Post znovu objavil koleso. V roku 1991 vytvoril takzvanú rotaxanu. Na tenkú molekulárnu nápravu vsunul prstencovú molekulu, ktorá sa dokázala po náprave posúvať. Vedci zistili, že pohyb vedia ovládať zmenami pH, svetlom alebo teplotou. Rotaxana odvtedy slúžila ako základ pre viacero molekulárnych strojov: výťah, ktorý sa dokáže zdvihnúť 0,7 nanometra nad povrch, molekulárny sval aj počítačový čip s pamäťou 20 kilobajtov. Prelomovými molekulárnymi strojmi sa inšpiroval aj Feringa. V roku 1999 vyrobil prvý molekulárny motor, ktorý poháňalo ultrafialové svetlo a dokázal sa krútiť do jednej strany. Vyriešil tak problém náhodného a nepredvídateľného pohybu molekulárnych systémov. Pomocou molekulárnych motorov sa mu dokonca podarilo roztočiť desaťtisíckrát väčší sklenený valec. Pred piatimi rokmi pripojil štyri motorčeky na molekulárny podvozok a zostrojil prvé molekulárne auto. "Hneď ako dokážete ovládať pohyb, máte motor, môžete uvažovať nad rôznymi funkciami," oznámil Feringa Nobelovej komisii pri telefonickom rozhovore po vyhlásení cien. Odvetvie molekulárnych strojov je zatiaľ v rovnakej fáze, v akej boli v 30. rokoch 19. storočia elektrické motory. "Táto oblasť prešla dlhú cestu. Teraz musíme ukázať, že je užitočná," povedal Stoddart ešte v roku 2015 časopisu Nature. Potenciál malinkých strojov už ocenila Nobelova komisia. Mohli by napríklad presnejšie a účinnejšie dávkovať liečivá do rakovinových buniek alebo posunúť vývoj inteligentných materiálov. Prípadného zneužitia ich objavov sa Feringa nebojí. "Keď budeme schopní navrhnúť tieto nanoroboty, budeme mať aj možnosť zabudovať do nich viaceré bezpečnostné prvky pre prípad potreby," povedal Nobelovej komisii. Molekulárne stroje však môžu byť aj zdrojom zábavy. Na budúci týždeň sa napríklad vo Francúzsku uskutočnia prvé preteky nanoáut. Hlavný zdroj: Kráľovská akadémia vied


Úradu pre dohľad prišlo 192 odvolaní k výsledkom výberu na záchranky

Ministerstvo podalo kvôli tendru podnet, rieši ho NAKA.

BRATISLAVA. Úrad pre dohľad nad zdravotnou starostlivosťou (ÚDZS) eviduje 192 odvolaní voči výsledkom výberového konania na stanice zdravotnej záchrannej služby (ZZS). Pre TASR to uviedla hovorkyňa úradu Radoslava Muchová. "Ku dňu 27. 09. 2019 podali účastníci správnych konaní rozklady pri 192 sídlach staníc záchrannej zdravotnej služby. Účastník správneho konania môže podať proti rozhodnutiu úradu odvolanie do 15 dní odo dňa jeho doručenia," informovala. ÚDZS vyhlásil výberové konanie na vydanie povolenia na prevádzkovanie ambulancií ZZS v polovici júna, týkalo sa 328 bodov. Najviac ich získala spoločnosť LSE - Life Star Emergency. Nasledovali štátne záchranky z Bratislavy a Košíc. Dôvodom pochybností okolo tendra sú informácie denníka Sme o prepojeniach členov výberovej komisie na najúspešnejšiu firmu. Predseda ÚDZS Tomáš Haško zaujatosť členov komisie odmieta. Trvá na tom, že tender bol v súlade s príslušnou legislatívou. Ministerstvo zdravotníctva (MZ) podalo v prípade 800-miliónového tendra s platnosťou na šesť rokov podnet, ktorým sa aktuálne zaoberá Národná kriminálna agentúra.


Tento krok má pomôcť, aby mala krajina z čoho financovať sľubné zníženie daní z príjmu.

PARÍŽ. Francúzsko plánuje zrušiť daňové úľavy pre firmy v hodnote jednej miliardy eur, aby malo z čoho financovať sľubné zníženie daní z príjmu vo výške 5 miliárd eur. Uviedol to minister pre rozpočet Gerald Darmanin. Zvyšné štyri miliardy eur chce vláda získať prostredníctvom redukcie výdavkov, povedal Darmanin v nedeľu v televíznej relácii Grand Jury (Veľká porota), v ktorej ho spovedali novinári z televízie LCI, rádia RTL a novín Le Figaro. Podľa Darmanina 95 percent daňových poplatníkov zaznamená od januára budúceho roka zníženie svojich daní z príjmov. Francúzsky prezident Emmanuel Macron totiž po mesiacoch násilných protivládnych protestov na konci apríla povedal, že zníži daň z príjmov o ďalších päť miliárd eur. Sľúbená redukcia daní je nad rámec ústupkov vo výške 10 miliárd eur (na zvýšenie príjmov najchudobnejších robotníkov a dôchodcov), ku ktorým sa zaviazal vlani v decembri, aby upokojil násilné protesty proti zvyšovaniu životných nákladov.


Palubné počítače áut môžu ovládať aj ich starí majitelia

Múdre autá nedokážu vymazať párovacie kľúče, ktoré im  v minulosti boli pridelené.

ARMONK, BRATISLAVA. Pre múdre autá je mobil vo vrecku ako diaľkový ovládač. Na diaľku spustíte kúrenie, odomknete dvere, ale aj nahliadnete do histórie jázd a prevádzky, aby ste mali o všetkom dokonalý prehľad. Ak si však takéto auto kúpite v bazári, nebudete jediným jeho pánom. Bezpečnostní analytici upozorňujú na to, že autá si svojich predchádzajúcich majiteľov pamätajú a naďalej zostávajú v ich moci. Automobilky zabudli dotiahnuť bezpečnosť vozidiel do konca. Podľa BBC na to upozornil bezpečnostný analytik firmy IBM. Všimol si, že prostredníctvom aplikácie je jeho mobil v kontakte s predaným autom po celé roky. Nový majiteľ spárovanie mobilu nezrušil. Nie však preto, že by na to zabudol, ale palubný počítač takúto funkciu neobsahuje. Podrobný prieskum trhu uskutočnila firma Kaspersky Lab, ktorá poukázala na tento problém v širšom rozsahu. Vynulovanie prevádzkových dát a obnova továrenských nastavení existujúce vzťahy, párovania a spojenia nezruší. Zostanú aktívne, aby vozidlo bolo možné naďalej ovládať. Vozidlá si pamätajú párovacie kľúče, ktoré aplikácie používajú na vzdialený prístup. Automobilky budú musieť uskutočniť náhradu. Keď firma Kaspersly Lab analyzovala najpoužívanejšie aplikácie automobilového prieskumu, prišla na to, že ani bezpečnosť a súkromie nie sú chránené tak, ako by mali byť. Šesť zo siedmych aplikácií nepoužíva šifrovanie prístupových údajov, žiadna z aplikácií nemá ochranu proti spätnému inžinierstvu. Hackeri tak môžu zistiť akým spôsobom kód pracuje, aby ho zneužili svojimi nástrojmi na útoky. Ukradnúť auto tak možno i bez prekonania fyzických bariér. Automobilový priemysel tak výrazne zaostáva za bezpečnostným štandardom, ktorý i vo svete počítaču a internetu neustále ukazuje, že má svoje slabiny.


Česká justícia zamietla žalobu voči obmedzeniam počas návštevy Si Ťin-pchinga

Na miesto akcie policajti nevpustili ľudí, ktorí chceli vyjadriť svoj nesúhlas s čínskou politikou.

PRAHA. Obmedzenia, ktoré vlani počas návštevy čínskeho prezidenta Si Ťin-pchinga v ČR znemožnili občanom zúčastniť sa na ohlásenom zhromaždení pred Pražským hradom, neboli v rozpore so zákonom. Tak znie verdikt, ktorý vyniesol vo štvrtok Mestský súd v Prahe, ktorý zamietol predmetnú žalobu predsedu Liberálno ekologickej strany (LES), niekdajšieho českého ministra životného prostredia Martina Bursíka, proti postupu magistrátu a policajných zložiek. Informoval o tom internetový server Novinky.cz. Ako je známe, ľudí, ktorí chceli na zhromaždení vyjadriť svoj nesúhlas s čínskou politikou v oblasti ľudských práv, na miesto ohlásenej akcie polícia nevpustila, a to oficiálne z bezpečnostných dôvodov. Predseda senátu Ladislav Hejtmánek v zdôvodnení verdiktu uviedol, že samotná skutočnosť, že je demonštrácia niekam ohlásená, ešte neznamená, že by nebolo možné obmedziť právo vstupu na to miesto, a to s ohľadom na bezpečnosť osôb, ktoré sa nachádzajú v danej lokalite. Nedošlo preto k nezákonnému zásahu, dodal. Martin Bursík toto zdôvodnenie neakceptoval, pretože podľa jeho názoru nie je pravdivé a mieni sa odvolať na Najvyšší správny súd.


Putin navštívi Orbána v októbri, mali by rokovať o energetike

BUDAPEŠŤ. Ruský prezident Vladimir Putin 30. októbra opäť navštívi Budapešť a bude tam rokovať s premiérom Viktorom Orbánom. Napísal to v utorok ľavicový denník Népszava, podľa ktorého Putin zrejme dá Orbánovi inštrukcie týkajúce sa plynu a atómovej energie. Denník sa odvoláva na informácie viacerých od seba nezávislých zdrojov. Naposledy sa najvyšší ruský predstaviteľ s predsedom maďarskej vlády stretol vlani v septembri. Putin by bol pricestoval tento rok už aj skôr, avšak rokovanie odložili pre voľbu funkcionárov Európskeho parlamentu, píše Népszava. Putin sa s Orbánom v období rokov 2013-2018 stretol každý rok, päťkrát v Moskve a dvakrát v Budapešti. Denník v tejto súvislosti v článku podrobne analyzuje situáciu Maďarska vo vzťahu k Rusku z pohľadu možného ďalšieho odoberania ruského zemného plynu a dostavby dvoch blokov atómovej elektrárne v Paksi - a to aj z hľadiska dosahovania klimatických cieľov v rámci Európskej únie.


Diaľničiari sa vysmievajú obyvateľom Liptova, tvrdí primátor Ružomberka

Každý ďalší krok, ktorý NDS vykoná, je pod podrobnou kontrolou Európskej únie.

RUŽOMBEROK. Ružomberskú radnicu poburuje neustále odkladanie dostavby diaľničného úseku D1 medzi Hubovou a Ivachnovou, ktorý mal byť podľa pôvodných plánov hotový v júni 2017. Národná diaľničná spoločnosť (NDS) podľa posledných informácií predpokladá dokončenie jeho výstavby do piatich rokov. "Je to výsmech do tváre všetkých Ružomberčanov, obyvateľov regiónu a celej motoristickej verejnosti," povedal primátor Igor Čombor. "Pôvodná výstavba úseku mala trvať 3,5 roka. NDS a Ministerstvo dopravy a výstavby SR vydali vyhlásenie, v ktorom potvrdzujú svoj záujem a vôľu pokračovať v realizácii diela so zohľadnením nových geologických podmienok tak, aby bolo možné sprejazdnenie úseku do konca júna 2019. Nový odhad NDS na predbežný sklz 4,5 až 5,5 roka je v kontexte vydaného vyhlásenia a už vybudovaných mostných betónových konštrukcií skutočne absurdný," skonštatoval Čombor. NDS v reakcii uviedla, že problém dokončenia úseku D1 Hubová - Ivachnová intenzívne rieši a pravidelne a intenzívne rokuje o jeho dokončení. "Zdôrazňujeme, že každý ďalší krok, ktorý NDS vykoná, je pod podrobnou kontrolou Európskej únie. Akékoľvek stavebné práce na razení tunela Čebrať sa môžu začať robiť až po vydaní právoplatného záverečného stanoviska EIA. Bez neho Európska únia stavbu neuhradí," vysvetlila hovorkyňa NDS Michaela Michalová. Neustále odkazovanie na proces EIA je podľa ružomberskej radnice za pomyselnou hranicou únosnosti. Čombor pripomenul, že v roku 2019 ružomberská celulózovo-papierenská spoločnosť Mondi SCP spustí výrobu na novom papierenskom stroji, ktorý je strategickou investíciou vlády SR. "S tým súvisiaci ďalší nárast dopravy bude pre Ružomberok bez dobudovania diaľnice doslova ekologickou katastrofou," skonštatoval. Ministra dopravy a výstavby SR Árpáda Érseka preto žiada o vyvodenie personálnej zodpovednosti voči vedeniu NDS. "Zjavne koná účelovo a v rozpore s prijatým rozhodnutím a národným cieľom z programového vyhlásenia vlády čo najskoršie dobudovať diaľnicu D1," dodal Čombor. Hovorkyňa rezortu Karolína Ducká sa vyjadrila, že spolu s NDS robia všetko pre to, aby bol nový úsek diaľnice bezpečný a postavený čím skôr. S výstavbou diaľničného úseku D1 Hubová - Ivachnová sa začalo v decembri 2013. Podľa pôvodných plánov mal byť dokončený už pred dvoma mesiacmi, práce sú však pre riziko zosuvu svahu pod Čebraťom pozastavené už viac ako dva roky. Cez Ružomberok denne prejde 30.000 až 40.000 áut. Táto dopravná záťaž spôsobuje podľa dolnoliptákov aj znečisťovanie životného prostredia.


Boxer Csemez skončil v osemfinále MS, zopakoval umiestnenie spred dvoch rokov

JEKATERINBURG. Slovenský boxer Andrej Csemez nepostúpil na majstrovstvách sveta organizácie AIBA v Jekaterinburgu do štvrťfinále. V pondelňajšom osemfinále kategórie do 75 kg nestačil na Armana Darchinjana z Arménska a prehral 0:5 na body. Z MS sa tak vráti oficiálne s 9. miestom, rovnaké obsadil aj pred dvomi rokmi na šampionáte v Hamburgu. Informovala Slovenská boxerská federácia.


Muža, ktorý unikal, zastavila až havária a streľba

BRATISLAVA. Vodiča Audi s českými značkami, ktorý dnes ráno unikal v Bratislave pred policajtmi, zastavila až havária a streľba. Policajti ho chceli zastaviť po tom, čo na diaľnici D2 obmedzoval svojou jazdou ostatných vodičov a porušoval dopravné predpisy. Muž sa však pokúsil ujsť. "Výzvy na zastavenie nerešpektoval," uviedla bratislavská krajská policajná hovorkyňa Tatiana Kurucová. V blízkosti Prírodovedeckej fakulty UK dostal šmyk a vo vysokej rýchlosti havaroval. Po nehode sa pokúsil pred policajtmi naďalej unikať. Padlo aj osem varovných výstrelov. Ukázalo sa, že vodič má až do apríla 2018 zákaz viesť motorové vozidlá. "Ide o osobu, ktorá bola už v minulosti trestne stíhaná za viacerú majetkovú trestnú činnosť, ako aj trestný čin ohrozenie pod vplyvom návykovej látky, trestný čin marenie výkonu úradného rozhodnutia a trestný čin výtržníctva," priblížila Kurucová. Výška škody na vozidle je 8000 eur. Vodič utrpel ľahké poranenie na tvári.


Envirostratégia 2030 je hotová, v stredu sa ňou budú zaoberať ministri

Strategický dokument je rozdelený do troch oblastí.

BRATISLAVA. Po dvoch rokoch práce je Envirostratégia 2030 hotová a na najbližšom rokovaní vlády sa ňou budú zaoberať ministri. Informoval o tom Inštitút environmentálnej politiky (IEP) pri Ministerstve životného prostredia (MŽP) SR, ktorý základný program ochrany životného prostredia do roku 2030 v spolupráci so 160 odborníkmi z rôznych oblastí a verejnosťou pripravil. Ciele Envirostratégie 2030 by podľa IEP mali byť rešpektované v iných koncepčných dokumentoch vlády aj v legislatíve. Stratégia sa bude implementovať priebežne, do 2025 by sa malo realizovať aj jej hodnotenie a aktualizácia. "V oblasti ochrany ovzdušia obsahuje napríklad zámer podpory efektívnejších systémov vykurovania alebo útlm výroby energie z uhlia. V oblasti odpadov sa chceme zamerať na podporu množstvového zberu odpadu, prevenciu jeho vzniku a riešenie čiernych skládok," priblížil riaditeľ IEP Martin Haluš. Podľa šéfa envirorezortu Lászloá Sólymosa (Most-Híd) MŽP už mnohé opatrenia zo stratégie zrealizovalo, prípadne realizuje. "Na druhej strane, musí byť ministerstvo životného prostredia motorom zmien aj v ostatných rezortoch. A práve preto sme pripravili našu Envirostratégiu 2030. Stála nás niekoľko rokov práce a som rád, že ideme ďalej," vyhlásil. Okrem príspevkov odborníkov a verejnosti dokument prešiel strategickým environmentálnym hodnotením a medzirezortným pripomienkovým konaním, v rámci ktorého k nej bolo podaných 444 pripomienok. Strategický dokument je rozdelený do troch oblastí - ochrana prírody vrátane vody, biodiverzity alebo horninového prostredia, zmeny klímy a ochrana ovzdušia a zelené hospodárstvo vrátane obehovej ekonomiky a odpadov.


Najväčším dielom 3D tlačiarne sa stal vyše dve tony vážiaci čln

Na pôde University of Maine ukázali čln dlhý približne 7,6 metra.

ORONO. V americkom štáte Maine predstavili najväčší predmet vytvorený 3D tlačiarňou. Na tamojšej University of Maine v meste Orono vo štvrtok ukázali čln dlhý približne 7,6 metra, s hmotnosťou zhruba 2268 kilogramov. Podľa odborníkov je to len začiatok výroby produktov, ktoré môžu firmy priniesť na trh oveľa rýchlejšie s pomocou 3D tlačiarní. Zástupcovia univerzity uviedli, že sa im podarilo hneď tri razy zapísať do Guinnessových svetových rekordov, keďže vytvorili najväčší predmet s pomocou 3D tlačiarne, najväčší čln s pomocou 3D tlačiarne a tiež majú najväčšiu polymérovú 3D tlačiareň na svete.